52

Frieda:
Ludi…
Marta:
Ludi..?
Frieda:
Jeu manegel – Ludivic! Eh, signur Degonda naturalmein.
Barla:
Va ei buca bein cun el?
Frieda:
(scrola il tgau) El ha tschentau en oz en damaun siu computer.
Marta:
 Gie e lu?
Frieda:
La fin  d’jamna vein nus survegniu 8 empustaziuns. 8! E 21 damondas aunc
vitier!
Luregn:
Tgei?
Marta:
Gie, aber tgei fagein nus lu uss? Tonta rauba vein nus gie gnanc. Jeu sun toch
bu ina maschina.
Frieda:
Jeu vai dumandau il signur Brunner dalla casa da tgira, sche nus sappien buca
far in cuors da surcuser? Apropos integraziun ed aschia…E saveis tgei? El ei
incantaus. Ti sas grad entscheiver damaun Marta.
Marta:
Entscheiver cun tgei?
Frieda:
Cul cuors da surcuser. Nus vein schon 15 annunzias. Umens e dunnas. Ussa
savein nus buca trer en la cua pli.
Luregn:
Vus fageis sgnoccas.
Frieda:
Stun mal Luregn. Mo en tia preschientscha sun jeu per ordinari buca
tschentada si per sgnoccas. – ti bünzli.
Luregn:
(va cul det da mussar aviert e smanatschond enviers Frieda) Vus! Dei po adatg
tgei che Vus scheis. Mo perquei che Vies um ei staus ingada directur da
fabrica, stueis lu bu tertgar –
Barla setschenta si avon Frieda.
Barla:
Bu ughegia da tuccar en ella! Ni che jeu exclaudel tei dall’ierta. E quei aunc oz!
Luregn sa strusch crer quei ch’el auda. La finala banduna el la stizun cun tgau tgietschen e
vilaus tut empaglia. Barla pren il cartun da wimpels e fiera suenter quel  a
Luregn.
Barla:
E pren forsa cun tei tiu cartun. Quel savein nus buca duvrar cheu.
(pachetescha ensemen ils wimpels tschentai ora e fiera suenter) Quella miarda
san els gnanc duvrar ell’Africa.

S-VDE 1-1_Dessous_(sr) y


53

Lu tuorna ella. Marta e Frieda ein perplexas.
Barla:
Veis enzatgei? Vus mireis aschi tup. Hopp, alla lavur!
Blackout

8.maletg
La damaun dalla fiasta dil chor. La tribuna ei aunc stgira. Ins auda in sgurgialem idillic che
vegn plansiu pli da bass. Al radio ina vusch da moderatur:
„Preziai auditurs e preziadas audituras, vus veis udiu il chor da sgurgialaders da Flem.
Ensemen cun nov ulteriuras gruppas da sgurgialaders vegn el ad esser
presents alla fiasta da sgurgialaders che ha liug oz sisum la val. Sche vus veis
marveglias nua exact, lu sai jeu dar in pign tip. Igl ei in liug che fa pil mument
gronda furora cun ses seniors e senioras che cusan dessous. Denton ord spir
plascher – mobein per far gudogn! Also, sche vus dumandeis mei: Quels
seniors cusan buca mo pézs, quels dil vitg han tratg cun els l’assa da péz! E
sche vus leis emprender d’enconuscher persunalmein il liug, lu veis oz la
caschun da far ina viseta. Pia, auto sut il tappun e dalla biala val siadora.
Ligiongias ed ina buna biera spetgan vus…e buca d’emblidar.. ina massa bials
dessous.”
La cazzola vegn envidada. Marta stat sper il nuv dalla cazzola sper igl esch davos. Ella porta
costum. Las schalusias dalla stizun ein serradas. Il sulegl penetrescha denton
schon. Barla vegn vitier, medemamien en mondura.
Marta:
Sas ti gidar mei? Pli baul vai jeu adina saviu far mezza quei?
Marta ligia il costum da Barla.
Barla:
(suenter ina pausetta) Ti…Jeu creiel che jeu tuorni puspei a casa.
Marta:
Jeu sai. Quei vai jeu schon sminau.
Barla:
Luregn fa zvar aunc adina in teater, aber quei emporta nuot a mi. Aschi ditg
che miu um ed jeu essan dil medem meini schabegia nuot. Has schon udiu:
Frieda vegn oz cun signur Degonda alla fiasta da sgurgialaders. Quei para
plaunsiu dad esser serius.(lahrogna e vesa la fatscha seriusa da Marta) Tgei
has?
Marta:
Jeu sedamondel mo, sche Ursi vegn era. Ei fuss plaunsiu temps.
Barla:
Grad oz, cun tonta glieud? Ti sas gie s’imaginar tgei che vegn paterlau. (Marta
mira da quei curios sin ella) Tgei has? Tgei miras aschia?

S-VDE 1-1_Dessous_(sr) y


54

Marta:
Di inagada, vas ti danovamein puspei en nuegl? (freda vid il vestgiu da Barla)
Barla:
Na, daco? Jeu toffel buca. (freda)  Quei sto esser giuadora.
Marta va vi tier igl esch d’entrada ed arva quel.
Marta:
La dumengia? Bein negin trai grascha!
Ella mira dalla vart viadora – e para da veser enzatgei che fa vegnir ella tut eria. Uss va la
buot lu surora. Ella cuora sper Barla vi e svanescha digl esch davos ora. Walter
vegn vitier davon la vitrina. El vesa tgei ch’ei capitau e scrola il tgau.
Walter:
Quei astga buca esser ver! Quella ga eis ei veramein iu memia lunsch!
El penda giu la tabla dad ordadora e va viaden en stizun cun ella. Il „Petit Paris“ ei strihaus
atras ed enstagl Paris eis ei scret dasperas enzatgei a maun.
Barla:
(legia) Petit Puff…
Marta vegn cun sadiala e pala neu digl esch davos e va sper Walter ora che stat aunc adina
cun la tabla enta maun.
Marta:
Vus dus veis sabotau mei per la davosa gada!
Walter:
Quei ei buca carschiu sin mia grascha mumma! Veramein buca!
Marta va tier la vitrina ed entscheiva a schubergiar naven la grascha, ferton che Walter e
Barla miran tier. Igl umbrival croda. La glisch sin tribuna stat. Pertgei cuort
suenter vegn Luregn cun in microfon avon igl umbrival e sedrezza directamein
al publicum – nus essan uss setschentai sil plaz da fiasta dil vitg. Punctualmein
per la fiasta da sgurgialaders. Luregn porta siu vestgiu grisch e sedrezza al
publicum.
Luregn:
Preziai umens, preziadas dunnas, preziai hosps dalla fiasta da sgurgialaders. Igl
ei ina gronda honur ed in plascher che la fiasta da sgurgialaders ha liug uonn
en nossa val. Sogn Pieder ha manegiau bein cun nus e tarmess la megliera
aura. Jeu giavischel a vus in bellezia di e beneventel vus sco losch burgheis da
nies vitg e president dalla secziun dalla PPT.
Marta vegn dalla vart seniastra sin tribuna e va directamein viers Luregn. Ella ei en ina furia
ed ha enta maun la sadiala pleina.
Marta:
En mia boutique da dessous che jeu hai adina giavischau! Ed uss vai jeu ella!
Ed uss lasch jeu buca…
Marta sa buca vinavon – pertgei pér ussa realisescha ella ch’ella stat avon publicum. Luregn
stat sper ella, sesenta en ina situaziun penibla.

S-VDE 1-1_Dessous_(sr) y


55

Marta:
Cun mei va ei uss… Ussa vai jeu puspei…Uss vai jeu puspei …
Vusch ord il publicum: In pensum!
Marta:
(da bass) Gie…signur Brunner…
Applaus ord la fuola. Frieda vegn ella glisch, stauscha dalla vart Luregn e pren ord maun ad el
il microfon.
Frieda:
Tschaffen e plascher!
Barla vegn medemamein sin tribuna e pren il microfon.
Barla:
Gie, plascher da viver! E per lez ein ins mai memia vegls.
Applaus aunc pli fervent. Marta tarlischar sur l’entira fatscha. Ella pren il microfon e mira sin
Luregn, che stat leu sc’in asen.
Marta:
Ti has semplamein negin sentiment per bellezia, Luregn Duff!
Luregn:
Tgei bellezia? Ti has tartignau nossas tradiziuns cun…cun… (sa buca vinavon)
Clomas da buh ord il publicum.
Marta:
Cun tgei?
Frieda:
Forsa cun quei cheu?
Frieda arva ils emprems nuvs da sia blusa – in dessous da Marta vegn neunavon. Puspei
cloms da bravo.
Barla:
Ni cun quei cheu?
Barla aulza la rassa e ses caltscheuls da seida da pézs vegnan neunavon.
Luregn:
Mumma! Lai immediat giu tia rassa!
Barla:
Jeu patratgel buca vidlunder, jeu sai era aunc mussar empau dapli!
Cloms da bravo dil publicum. Ella aulza la rassa sill’altezia dalla schanuglia.
Luregn:
Mumma! (emprova da trer giu la rassa da sia mumma, il publicum ri)
Frieda:
Tgei cletg che ti has buca artau tiu senn per bellezia a tias feglias. Mirau
inagada leu Luregn! (muossa el publicum)
El mira el publicum.
Luregn:
Bettina! Natalia! Tgei fageis cheu? E danunder veis vus quellas – setergei
immediat puspei ora quei! Jeu manegel – en! Jeu manegel..

S-VDE 1-1_Dessous_(sr) y


56

Aunc dapli risadas.
Luregn:
(cloma vi dalla vart) Chor, cantar! Los, cantei enzatgei. X enzatgei!
Luregn svanescha davos igl umbrival, per turnar suenter cun la bandiera rampunada. Ella ei
fermada vid in liung fest che Luregn aulza ad ault duront ch’il chor entscheiva
a cantar. Quei fa tut aunc mender, pertgei Barla e Frieda  entscheivan a defilar
e presentan lur resti suten sco sin in catwalk, ferton ch’il publicum
applaudescha. Luregn ei schoccaus ed emprova da curclar vi sia mumma cun
la bandiera – senza success. La finala vegn Walter sin tribuna. El ha in toc teila
rulau en sin bratsch. Va vi tier Luregn, pren ad el la bandiera ord maun, sligia
quella dil fest e penda si la sia enstagl. Il resultat ei beinveseivels per tuts: La
bandiera da Marta sgulatscha triumfond ell’aria.
Walter:
(el microfon) Quei ei la nova bandiera da nies chor da sgurgialaders. Mia
mumma ha cusiu ella! Mia mumma cun la fatschenta da dessous!
Walter sgulatscha la bandiera, il chor conta, las dunnas defileschan. Luregn sa far nuot auter
che da svanir plein gretta dalla tribuna, Las damas denton van vi e neu –
entochen che la glisch e la musica vegnan pli da bass. Blackout.
9.maletg
Anavos en la stizun da Marta. Dapi la fiasta dil chor ei entgin temps vargaus. Marta stat
davos la meisa stizun e dat en prezis en la cassa. Giun plaun sacs da plastic,
tuts cun in cedel da furniziun.
Marta:
67. E 42. E 55…(smacca silla cassa che dat ora la summa) 164. (studegia
suenter cuortamein) Lein dir 150.
Ella scriva il prezi sin in cedel da furniziun e pren neuadora in’autra tastga da plastic. Metta
en igl uorden e tacca si il cedel. Igl esch sesarva cun in sun da scalin – igl ei
Luregn. El entra cun schliata cunscienzia.
Marta:
Ah, bien di Luregn.
Luregn:
Bien di…Marta. (vegn buca ora cul marmugn) Ti, Marta, also, teidla ingada,
also-
El vegn aunc adina buca da dir quei ch’el vul.
Marta:
Ti vegnas grad ad uras.
Luregn:
Tgei?
Ella metta la tastga da plastic tier tschellas e studegia ils singuls cedels.

S-VDE 1-1_Dessous_(sr) y


57

Marta:
Duff, Duff, Duff…Nua vai jeu era mess quella? Ah, cheu eis ella gie! (pren ina
dallas tastgas , scarpa naven il cedel e tonscha ella ad el) Fa lu exact 128.50.-
Luregn:
Tgei ei quei?
Marta:
In’empustaziun da Silvia.
Luregn:
Da Silvia?
Marta:
Gie, tia dunna Silvia. Ti sas era bugen schar cheu ella. Tias feglias vegnan
tuttina aunc sperasvi.
Luregn:
Na, na. Schon bien. Con…has detg che quei cuosti?
Marta:
128 francs e 50 raps.
Luregn:
(tonscha vi) Cheu, ei bien aschia.
Marta:
(pren daners da midar ord la cassa) Ed 1 e 50 anavos.
Luregn:
Marta…uss fai buca aschia…mira, jeu manegel, igl ei toch aschia….also co duei
jeu dir…
El para aunc adina buca da saver tgei ch’el less dir. Marta tonscha ina dallas sutgas da
plastic ad el.
Marta:
Vulas forsa seser? Magari va ei meglier cun seser.
Luregn:
(sesa cun la tastga da plastic sin la schanuglia, sc’in buob) Engraziel. Also mira,
Marta. Da prinzipi va ei pil suandont: Jeu creiel che ti hagies in total falliu
maletg da mei. Jeu sun buca il Luregn Duff per il qual ti tegnas mei.
Il telefon scalina.
Marta:
In mument. Sun grad anavos. (el telefon) Petit Paris, bien di, co sai jeu gidar?
Gie, gie, quellas sin internet? Las sturniclas, exact. Contas? Co? Siatonta?
Siatonta corsaschas? Vus manegeis – siatonta…sco in da siat ed ina nulla? Gie,
aber nua lu- India? Vus fageis sgnoccas. Per in film? (viers Luregn) Has ti da far
enzatgei cun quei Luregn? (lez scrola vehementamein il tgau, Marta tegn il
tgiern dil telefon cul maun) Semett’avon, quels vulan corsaschas per l’India.
Luregn:
Tgei?
Marta:
Gie, aber essas Vus segirs? Motivs da costums svizzers per in film indic? Va
quei insumma a prau?
Luregn:
Pscht! Cala da tschintschar. Impurtont ei ch’els paghien!

S-VDE 1-1_Dessous_(sr) y


58

Marta:
 (el telefon) Gie, gie,naturalmein che nus fagein quei! …ah, vus pagheis gia
ordavon. Jeu tarmettel a vus nossa numra da conto, naturalmein, bugen. Gie,
lu, adia – ell’India. (penda si, viers Luregn)
Luregn ei baff. Ursi cumpara alla vitrina – senza ch’els dus sentien. Ella ha ina valischa enta
maun.
Luregn:
Tgei emporti. (scrola il tgau) Tja, sincera gratulaziun Marta. Tgi vess tertgau da
quei.
Ursi vegn dad esch en , il stgalin va.
Marta:
In mument Luregn, sun grad anavos tier tei.
Marta mira vi sigl esch – vesa Ursi. Las duas dunnas cuoran ina viers l’autra e s’embratschan.
Ursi lai dar la valischa.
Marta:
Finalmein Ursi! Nus vein fatg aschi grond quitaus.
Ursi:
Hallo Marta.
Marta:
Co has?
Ursi:
Engraziel. Ei va schon. Jeu sun pli u meins puspei en comba. E gleiti puspei la
veglia Ursi. ( Marta mira sin la valischa) Jeu sun mo vegnida per dir Goodbye.
Marta:
Dir goodbye? Gie, nua vas lu?
Ursi:
Jeu sgolel ell’America. Cun Shirley. Neras uras ch’ella empren finalmein
d’enconuscher siu bab. Ed jeu… vi finalmein inagada veser quella tiara. Tgisa,
forsa eis ella aunc pli biala che en mes patratgs.
Marta:
Ti has raschun! Aber sas tgei, ti fusses aschia ni aschia stada nossa Ursi
dall’America. Cun ni senza America. Ti has numandamein il spért da piuniers
da quels vi leu. E nus vein quel da tei. Senza tei dess ei buca tut quei cheu.
Ella muossa sin la stizun. Ursi ri finet.
Ursi:
Engraziel Marta, quei ei car da tei. Mo quei has schon ti mess tezza en pei.
(vesa Luregn) Oh, hallo Luregn.
Luregn:
Seschei buca disturbar. Jeu sun gnanc  cheu buca.
Ursi:
Gie. Jeu stos ir. Walter spetga schon nus. El vegn cun nus tochen a Turitg sil
port aviatic.
Marta:
Cun tei e Shirley? Gie aber-
Ursi:
Walter ei staus ier tiegl uestg.

S-VDE 1-1_Dessous_(sr) y


59

Marta:
Vul quei dir…ti sas…?
Ursi:
Shirley ha raquintau tut a mi. El drova ussa tei.(embratscha Marta) Mira da
tei, e da tschellas. Jeu sun loscha sin vus.
Marta:
Ciao Ursi. (accumpogna ella tiegl esch)
Marta ei puspei persula cun Luregn.
Luregn:
Manegias ch’ella tuorni?
Marta:
Jeu sai buca. (scrola il tgau) Tiegl uestg, soso…basta. Perduna Luregn, nua
essan nus stai eri?
Luregn:
Also Marta, tgei che jeu level dir ei il suandont…
Igl esch sesarva. Frieda entra, suandada da Barla.
Frieda:
Marta, nua eis era? Nus vein detg punct las quater. Uss neu orda quella buda
finalmein. Has buca viu tgei bial’aura ch’igl ei. Nus vein cozzas da picnic e vin e
petta e…las cartas da jass.
Barla:
(pren ora il bigliet dad ir cun auto e tegn ell‘aria) Ed ina chauffeura! Ni
ughegias forsa buca da seser cun mei egl auto?
Marta:
Segir schon. Jeu sun mo stada fatschentada cheu cun Luregn. Ed ils Inders.
(ella pren sia giacca da caltschiel)
Frieda:
Tgei Inders?
Marta:
Gliez declarel jeu pli tard. Mo ton: vus saveis entscheiver ad encurir ensemen
tut las numras dallas casas da tgira dil cantun Grischun.
Barla:
Vegni ussa! Jeu vai buca mess giu il motor da miu auto!
Luregn:
Tgei auto?
Barla:
Jeu sai bein haver el, Luregn, ni bu? Mo oz suentermiezdi. Ti vevas tuttina
avon dad ir cul bab a spass.
Luregn:
Gie, gie, naturalmein, mo-
Frieda:
(annunzia da quei schenau a sias cumpognas) Jeu vai era novas. Il Ludivic ed
jeu mein a star ensemen…….. Aber,  mo sin emprova.

Ed uss vegni finalmein, jeu less ir avon ch’ei fa stgir.

S-VDE 1-1_Dessous_(sr) y


60

Frieda stausch Marta e Barla vi e dad esch ora. Luregn stat anavos persuls. El mira entuorn.
Tila schemond profundamein las schuialas ad ault – che Marta tuorna
tuttenina puspei anavos.
Marta:
Nua vai jeu era schau  miu tgau? Jeu stos aunc serrar la stizun.
Ella pren la clav dil crutsch, va vi tier igl esch, directamein sper Luregn ora - ch’ei croda si ad
ella che lez stat aunc adina leu.
Marta:
 Luregn! Per l’amur da Diu, tei vess jeu gie bunamein emblidau. (stauscha
viadora el) Teidla, gliendisdis vein nus puspei aviert. Lu prendel jeu peda igl
entir avonmiezdi per tei. Jeu sai soviso schon tgei che ti vulas dir a mi.
Luregn:
Ah, sas-
Marta:
Jeu sai buca ed jeu vi era buca saver. Va viadora. Nus sevesein gliendisdis. Ed
aunc enzatgei…(el ei sin ir ch’ella tegn vi il maun ad el)
Luregn:
Gie?
Marta:
La clav.
Luregn va en sac cul maun e tila viadora nuidis la clav.
Marta:
Tgisa, tgei che dat aunc el tgau a ti…Fai buca aschi ina tschera! (muossa sin sia
tastga da plastic) Selegra sils dessous da tia Silvia.
Marta stauscha viadora el. Luregn va per siu fatg. Marta denton stat in mument eri silla sava
e mira riend viaden en sia stizun –loscha e cuntenza. Lu mira ella cuort viers
tschiel.
Marta:
Engraziel, engraziel per tut.
Ella va viadora e siara la stizun, pertgei ils cloms da Barla e Frieda ein gia d’udir daditg.
Marta:
Gie, gie, jeu vegnel gie! Jeu vegnel gie.
Marta svanescha plaunsiu ord il maletg. La fatschenta stat anavos persula denton emplenida
culs bellezia dessous da Marta – entochen che la glisch stezza plaunsiu – sur il
Petit Paris.

UMBRIVAL

S-VDE 1-1_Dessous_(sr) y


Negin problem

Cumedia en 2 acts
dad
Armin Vollenweider

translaziun en romontsch
da
Thomas Beer

S-VOL 1-1_Negin problem_(sr) y


Negin problem
2
indicaziuns

Negin problem
cumedia en 2 acts d’Armin Vollenweider

Persunas :
4 u / 3 d

Mario Parolini
um da casa
Valentina Parolini
sia dunna
Catrina Caprez
vischina dils Parolinis
Sur Giusep
plevon
Berta Cuntrin
sia fumitgasa
dr. Mirco Crut
surprendider
Hugo Fravi
detectiv

Temps :
present
Liug d’acziun :
stiva
Cuoz :
ca. 80 minutas
Maletg da tribuna : Stiva dils Parolinis cun quater eschs: in
per l’entrada, in per la cuschina, in per la
combra da durmir ed in per ina combra
pintga (depot). En stiva ei ina meisa cun
treis sutgas, in canapè, ina vitrina ed ina
scaffa massiva.

S-VOL 1-1_Negin problem_(sr) y


Negin problem
3
indicaziuns

Cuntegn
Mario Parolini ha piars sia plazza da lavur ed ei daventaus – encunter sia veglia – um da casa.
Deplorablamein ha el ni talent ni gust da menar mo in tec andantamein il percasa. Perquei
eis ei buca da smarvigliar ch’igl ei empau dapertut entuorn tschuf e ch’ei regia in
sgarscheivel disuorden. Valentina, sia dunna che gudogna il paun da mintgadi, ei buca fetg
ventireivla cun quella situaziun ed enquera pli e pli fetg la vischinonza da siu patrun,
dr. Mirco Crut. Per lez ei Valentina la secretaria perfecta. Mario ei schalus e po buca ferdar il
schef da sia dunna. Il sulet che sustegn Mario en sia miseria ei il plevon, sur Giusep. Lez
intervegn che Mario ha gronds problems finanzials. En sia beinvulientscha eis el promts da
segidar cun Mario. Che quei duei succeder en moda empau dubiusa disturba buca ton ils dus
amitgs. Cu la presidenta dalla pleiv, ina dunna zun ambiziusa ed egocentrica, entscheiva a far
pressiun sin sur Giusep, entscheiva er’il mund da quel a ballistrar. Tier tut gl’auter vegn la
banca dil liug aunc sblundergiada. Hugo Fravi, in detectiv privat, suspecta Mario d’esser il
lader. Mo era tut ils auters sesentan tuttenina observai dil detectiv. Berta, la fumitgasa dil
plevon, enscheiva a marcadar cun da tuttas sorts interessantas e delicatas informaziuns.
Per ella ei nuot nunpusseivel, per ella ei tut „negin problem!“

Requisits necessaris
 dus dètgs mantuns resti
 gasettas
 in’aissa ed in fier da far ora cul fier
 ina tastga ni in canaster da far cumissiuns cun differenta rauba
 ina butteglia e dus migeuls da vinars
 in pac nudlas
 in pèr pastuiras
 in apparat da func (Walkie-Talkie)
 treis tastgas da sport
 uorden da schubergiar (sadiala, barschun da plantschius, lumpas …)
 daners (notas da 20, 50 e 100)
 duas camischas coluradas (Havaii)
 in teppi (cuschina) vegl e tschuf
 ina tuaglia da meisa tut tschuffa (evtl. preparada cun cola da pèschs)
 in sac da rumien
 in bloc da notizias
 dus cedels cun notizias

S-VOL 1-1_Negin problem_(sr) y


Negin problem
4
indicaziuns

Repartiziun dallas rollas

scena
Mario
Parolini
Valentina
Parolini
Catrina
Caprez
Sur
Giusep
Berta
Cuntrin
dr. Mirco
Crut
Hugo
Fravi
1. act
1
15
15
2
8
8
5
3
8
2
4
10
4
20
19
5
7
6
1
6
12
6
4
3
7
10
3
5
6
1
8
13
13
9
21
4
9
10

2. act
1
11
10
2
11
11
3
6
5
4
8
7
8
8
5
12
5
1
7
6
11
8
9
7
10
7
4
8
2
8
1
1
6
9
11
15
11
8
4
4
5

en tut
139
77
49
81
65
36
46

S-VOL 1-1_Negin problem_(sr) y


Negin problem
5
1. act
1. act

1. scena
Mario, Valentina

(en stiva dils Parolinis regia in grond disuorden. Mario porta in scussal e stat
avon l’aissa da far ora cul fier sper in terment cuolm vestgadira e sfeglia en ina
gasetta. Dus ulteriurs mantuns vestgadira schain giun plaun)
Mario
Mintga di la medema miarda! Lavar, far o cul fier, cuschinar, lavar giu,
schigentar, tschitschar puorla, schubergiar, prender si plantschius! E tut quei
mo perquei ch’jeu sun vegnius raziunalisaus naven dalla firma – semplamein
aschia! D’in di sin l’auter stas sin via. In di ha in da quels managers cun tschiep e
cravatta schau clamar mei en siu biro e detg:  „Nus stein mal signur Parolini, mo
vossa sparta savein nus buca pli tener sidretg. Vus essas daventai in’unfrenda
da nossa reorganisaziun. Igl ei denton bi che Vus haveis luvrau vegn onns tier
nus. Adia!“ – Ritsch-patsch e ti stas cheu sc’in gat tratgs ord l’aua! (Sfeglia
vinavon en sia gasetta) Ach cheu, uss hai jeu anflau … : „Enguladetsch a (liug
nua ch’il toc vegn giugaus). Delinquent nunenconuschent metscha cun 1,5
milliuns!“ – Buca da crer, cheu marscha in en tutta ruasseivladad da bi clar di en
la banca gest vi cheu speras e levgescha la banca per in milliun e miez. Ed jeu
sesel cheu en stiva e s’encorschel da quei lidinuot! 1,5 milliuns! E quei senza
sponder in sulet daguot saung! Quei sligiass è mes problems. (Ha denton
barschau cul fier ina ruosna en in bategl.) Oh na! – zacher-zucher! Quei cheu
havess buc’astgau schabegiar! E quei gest ella blusa da mia Tina! (Tegn la blusa
ad ault e contempla il donn) Quei cheu astgass puspei dar in brav lavatgau!
Valentina
(tuorna a casa cun tastgas da cumissiuns) Hallo miu car! (vesa Mario che lai
immediat svanir la blusa davos dies. Lai dar las tastgas giun plaun.)
Muoss’inaga! (Sdrappa la blusa orda maun a Mario, contempla il donn.
Sevilond) Mario! Mia pli biala blusa! Sas buca dar adatg!? Arva tuttina inaga tes
egls e mira tgei che ti fas!
Mario
Matei ch’jeu arvel ils egls! (Per sesez sin la vart) e dun adatg ch’jeu fetschi buca
memia bia!
Valentina
Onns en ed onns ora has ti adina detg che quei seigi absolutamein negin
problem da menar in tenercasa! Ir a luvrar gl’entir di seigi bia pli stregn. Ussa
mon jeu aunc gnanc treis meins a luvrar e ti has gia il pli grond caos. En buca
ditg sas pender ina tabla avon esch cun scret si „scumandau da passar sil plaz
da lavur!“ Na Mario, aschia buc! Aschia sa quei buc’ir vinavon!

S-VOL 1-1_Negin problem_(sr) y


Negin problem
6
1. act

(El decuors dil dialog crescha la carplina adina pli e pli fetg.)
Mario
Exact, mia cara! Ti has diltuttafatg raschun. Aschia sa quei buc’ir vinavon! Jeu
enquerel puspei ina plazza da lavur e ti viseschas tia plazza tier quei dr. Crut,
quei… quei… dubius cumpogn. Lu ei tut puspei sco pli baul.
Valentina
Ah gie! Quei plaschess a ti! Ti has vuliu quei aschia. Ed a mi plai da luvrar tiel
Mirco.
Mario
… tiel Mirco, … tiel Mirco! Adina mo quei Mirco!
Valentina
Ti sas gie che nus s’enconuschein gia dapi il temps da scola. E la finala ha el
gidau nus ord la miarda e dau a mi ina lavur, perquei che ti has negina pli!
Mario
Quei tuna gie bunamein sco sch’jeu stuess aunc esser engrazieivels a quei
vendider da flucs.
Valentina
Gliez maniass jeu è – engrazieivels stuesses ti esser!  - Ed igl ei buca flucs,
mobein jarvas (precisescha) jarvas medicinalas che nus vendin!
Mario
Che nus vendin! (Cinic) Eis gia s’avanzada ed has ussa in post ella direcziun dalla
firma? Ni eis forsa la jarva medicinala persunala da quei … quei toc …
luschard?!? Lu stuess el urgentamein alzar tia paga!
Valentina
Tschontscha buc aschi tup! Jeu sun sia secretaria. Ed insumma, ti has gie aunc
mai viu el. Co vul ti giudicar schebein Mirco ei in luschard?
Mario
Quel hai jeu giu inaga al telefon. Quei arrogant pegliapiertgas!
Valentina
(energic) tgei, il Mirco? Arrogants? Il cuntrari – el ei fetg galants!
Mario
Galants! Pah – quel ei gie sez il pli grond zerclem egl agen iert da jarvas!
Valentina
Ha! – Ti eis gie schalus! Ti eis gie mo frustraus, perquei ch’jeu fetsch ussa la
carriera che ti eis buca vegnius da far.
Mario
Schalus e frustraus, jeu? Cun quei tec che ti gudognas fagein nus per inaga buca
gronds segls!
Valentina
Oh, aschi pauc eis ei lu è buc. Entochen ussa havein nus aunc negins deivets.
Mario
(per sesez sin la vart) negins deivets – sche ti savesses! (Puspei viers Valentina)
Ina paga miserabla has ti, ina paga da nuot!
Valentina
Ti eis mo aschi engurgnius perquei che ti pos buca far il percasa.
Mario
Ah gie!? Manegias? Quei tec percasa cheu ei pipas per mei. Quel damogn’jeu
pacificamien, senza mirar entuorn. Absolutamein negin problem!

S-VOL 1-1_Negin problem_(sr) y


Negin problem
7
1. act
Valentina
Negin problem! Lu mir’entuorn inaga!!!
Mario
(mira entuorn, fa lu ina tschera da muntatuttina)
Valentina
Sche bien pia, miu car. Sche quei ei negin problem per tei fas ti dad oz naven il
percasa sut las medemas cundiziuns sco jeu hai adina fatg el. D’accord?
Mario
(ruasseivlamein) sche ti manegias. (Suenter cuorta ponderaziun) e tgei
cundiziuns fuss quei?
Valentina
Tuttina bia daners pil tenercasa ed il medem sustegn sco jeu hai adina
servegniu da tei – numnadamein memia pauc e negin! Las cumissiuns sas naven
dad oz far persuls. Ed avon ch’jeu emblidel – en scaffa hai negina vestgadira
schubra pli. (Tschenta il canaster da cumissiuns avon ils peis da Mario) E quei
cheu sas gest ir e metter en frestgera. Questa sera, cu jeu vegnel dalla lavur hai
jeu fom! (Pren in pac nudlas ord il canaster e tegn quel avon il nas a Mario) E
quellas nudlas fas lu per cass ella cazzetta e buc ella maschina da lavar sin 95°,
schiglioc van ei en!!!
Mario
Fetg legher! Ha ha! Quellas nudlas vegn jeu schon da far vegnir lomas, e sch’jeu
stos prender il duromatic.
Valentina
Gliez crei jeu immediat. Aschi circa sco l’jamna vargada cu ti tagliavas la pasta
da feglia en sdremas per far spaghettis?
Mario
(vilaus) ti sas lu gleiti suflar a mi cun tiu perfecziunissem! (pren energicamein il
canaster da cumissiuns e svanesch’en cuschina).
Valentina
(cloma suenter ad el) umens ein sco cassas da spargn. Pli pauc ch’ellas
cuntegnan e pli gronda la canera sch’ins scrola ellas. (Tier sesezza) schia, ussa
sas inaga mussar tgei che ti sas!

2. scena
Catrina, Valentina, sur Giusep

(Ei scalina e Catrina catscha gia il tgau dad esch en)
Catrina
(plein marveglias) Hallo! (Vesa Valentina ed entra) Eis ti è inaga a casa, Tina?
Valentina
Ah, tgau Catrina. Gie, jeu stoi bunamein dir „deplorablamein“!
Catrina
Deplorablamein? Sche tgei? (Mir’entuorn) veis ch’ha dau en ina bumba? Cheu
ves’ei gie ora sgarscheivel!

S-VOL 1-1_Negin problem_(sr) y


Negin problem
8
1. act
Valentina
Ach, mira po buc sin nies disuorden! Il Mario vess da far il percasa ed jeu mon a
luvrar. Mo ei regia il blut caos!
Catrina
Gie gie, ils umens ein sco la brentina. Cu els ein finalmein naven, dat ei in bi di!
Ussa di inaga… Co has che plai en tia plazza nova? Ei il patrun atractivs?
Valentina
Gliez interessescha mei buc aschi fetg. Pli impurtont ei, ch’el detti a mi bia
cumpetenzas.
Catrina
(plein marveglias) ussa fai buc aschia… neu raquenta. Co eis el?
Valentina
El ei … (studegia in mumentin) pah … tut normal!
Catrina
Tgei tut normal, sco tut ils umens? (Surriend) en quei cass: arrogants, marschs e
lungurus!
Valentina
(surri medemamein) Gie, tia elecziun dils plaids pudess constar, mo davart la
successiun savess ins aunc sescagnar! (Ei scalina) oh na, quei astga buc esser
ver! Adina cu gl’ei il pli grond disuorden datti visetas ! (Va ed arva.)
Catrina
(per sesezza) oje, en quei cass savess ei aunc dar beinenqual viseta ils proxims
diesch meins!
Valentina
O bien di signur plevon, mo entrei.
Sur Giusep (entrond, porta in vestgiu ner e cravatta) Engraziel, bien di ensemen.
Catrina
(da sabiutta) aha, il signur plevon! Bien di sur Giusep, vegnis a tener cumpignia
al Mario?
Sur Giusep (mirond entuorn sil caos che regia) oh, lez savess malamein duvrar empau agid,
dunna Caprez.
Catrina
Gie neve. Buca tut  viv’aschi feudal e survegn ina fumitgasa pagada dalla pleiv!?
Sur Giusep (ironic) ach mira tscheu, nossa presidenta dalla pleiv semuossa inaga puspei da
sia vart generusa. (Turnond a mirar sin las plunas resti, viers Valentina) Ei il
Mario empau el stress?
Valentina
Empau ei bien! Enstagl d’entscheiver e finir en in liug, siglientr’el entuorn
dapertut e vegn a fin cun nuot.
Sur Giusep (tenend ils mauns a Diu) „Il spért ei bein promts, mo la carn ei fleivla”. Mattiu
26, vers 41.
Valentina
Gie, fetg fleivla. Mo forsa gid’ei sche Vus discurris inaga cun el. Sin Vus teidl’el
plitost. Jeu mon gest a clamar el, mo dei adatg, il davos temps eis el plitost cul
burriu anora. Neu Catrina lein tochen ir on cuschina a beiber in caffè.

S-VOL 1-1_Negin problem_(sr) y


Negin problem
9
1. act
Catrina
Gie bugen! Il reverendissim signur plevon ha franc nuot encunter sche jeu
tegnel buca cumpignia ad el. (Va cun Valentina on cuschina.)
Sur Giusep Quella dunna Caprez sprezza cun mintga caschun siu tissi nua ch’ella sa e po.
Quella instiga buca mo la suprastonza, mobein l’entira pleiv encunter mei!
(Mirond viers tschiel) Oh Diu, zatgei ei cheu buca propi gartegiau a ti. Mo jeu
perdunel a ti, era ti has mintgaton in gliendisdis!

3. scena
Mario, sur Giusep, Valentina, Catrina
Mario
(vegn ord cuschina) Stgavo Giusep. Bien che ti eis che. Tia assistenza celestiala
sai jeu gest duvrar!
Sur Giusep Il motiv da mia viseta ei plitost da caracter terrester. Mario, jeu vess gest
empau temps e peda per in bien vinars. Lein degustar in?
Mario
Has nuot auter da far che vegnir cheu tier mei e derscher giuaden vinars? Ei
quei tia fermezia?
Sur Giusep (tenend ils mauns a Diu) Na, plitost mia fleivlezia.
Mario
Sche mia Tina trapla nus, survegn jeu suenter puspei il dètg lavatgau.
Sur Giusep Mo Mario! (Teatral) „Puccau ei quei franc zun negin, sch’ins pren cul prer in
bien zanin!“
Mario
Danunder has uss quei vers?
Sur Giusep Ord miu agen diari!
Mario
Ti cun tes vers e versets! Sche mia dunna mo senta enzatgei sei finiu cun
versets. Lu sai jeu tedlar in’entira ballada!
Sur Giusep Mo Mario, tgei stat scret egl evangeli da Marcus? „Ed el ha priu il calisch, plidau
igl engraziament e dau ad els, e tuts han buiu.“
Mario
Gie gie, ti anflas adina zanua in vers che va a prau. (Pren ina butteglia e dus
migeuls da vinars) sche bien pia, prendein nus in, denton propi mo in!
Sur Giusep (selegrond) co dian ins aschi bein? „La lètg e ina instituziun che lubescha agl um
da guder in – dus glasins ferton che la dunna sega il curtgin!“
Mario
Ti has bi di, ti ch’eis buca maridaus ed has negin che controllescha con vinars
ch’ei ha ella butteglia! (Fan printgas) Viva!

S-VOL 1-1_Negin problem_(sr) y


Negin problem
10
1. act

(Valentina e Catrina vegnan ord cuschina. Dabot pren sur Giusep il migiel orda
maun a Mario, catscha dus dets el migiel e fa a Mario il segn dalla crusch sil
frunt.)
Sur Giusep … dil bab, dil fegl e dalla sontga Maria Magdalena. Aaaameeen!
Valentina
(pigliond tema) Jesses Mario, tgei ei schabegiau?
Mario
(perplex) N… nuot, nuot, tut en uorden! Ahm… Maria Magdalena ei la patruna
dils … dils …ahm …
Catrina
Da tgi?
Sur Giusep … dils … (dabot) dils umens da casa!
Catrina
(resolut) sur Giusep!!! Ina benedicziun ord in migiel da vinars, ina patruna dils
umens da casa, quei cheu ei inacceptabel, quei sai jeu sco presidenta dalla pleiv
buca tolerar. Ei fuss neras uras che dapli dunnas surprendessen da quels
uffecis.
Sur Giusep (mettend ils mauns a Diu) Buna dunna: Gion, capetel 15: „Jeu sun la vera vit, e
miu Bab ei il vignerol.“ Veis udiu, dunna Caprez, il bab, buca la mumma!
Catrina
Vid vossa vit vegn „il Bab“ denton ad anflar in’entira massa iuas marschas! Ni
veis Vus era dau enzatgei la dumengia vargada ella collecta „per ils paupers da
quest mund“?
Sur Giusep Gie, miu consentiment!
Catrina
(Scurlond il tgau) gest quei manegel jeu, signur plevon. Vus s’identificheis fetg
mal cun las ideas progressivas ed innovativas dalla suprastonza dalla pleiv. Pefin
nies caluster queta che quellas seigien bunas. Vus essas ussa lu plaunsiu il davos
ch’ei buc sin nossa lingia. Vossa fatschada entscheiva malamein a scurdar! Cheu
en nossa pleiv vegn aunc bein enqual caussa a semidar, ton sai jeu da dir a Vus!
Adia, sur plevon!
Valentina
Jeu cretg ch’jeu mondi era gest. Jeu stuess ir a luvrar! Il Mirco drova mei
urgentamen. Sin seveser! (Va ensemen cun Catrina.)

4. scena
Mario, sur Giusep
Mario
Puh, quei cheu ei puspei inaga iu péz a cup! Sche la Valentina vess encurschiu
enzatgei fuss segir e franc la remarca vegnida (imitiescha la vusch da Valentina):
„il Mirco fa buc da quei“!.

S-VOL 1-1_Negin problem_(sr) y


Negin problem
11
1. act
Sur Giusep Quella Caprez ei malsegira ed adina agressiva! Mei po ella buc star ora e fa
perquei tut per dumignar naven mei. Sin quei cheu prendein nus aunc in!
(Derscha en aunc in migiel per in.)
Mario
Has buc tedlau tier? Cheu hai jeu tut auters problems dapi che mia Tina lavura
tier quei dr. Mirco Crut!
Sur Giusep Tgei disturba tei taluisa giudlunder? Pli bi sas gie gnanc ver. Tia dunna va a
luvrar e cun nus dus vai bein. Viva!
Mario
Oh, cheu datti beinenqual caussa che disturba mei. Per exempel quei dr. Mirco
Crut. Quei ei in tip fetg curios. Tier tut gl’auter lai la Valentina aunc a tscheins
ad el nossa combra pintga, sco depot per sias jarvas sechentadas! E quei
tenercasa cheu, quei ei nuot per mei!
Sur Giusep Lu fai sco jeu, metta neu ina fumitgasa.
Mario
Fumitgasa … e co pagar? Nus vein schiglioc strusch daners! Stos gie esser leds
dils daners da quei Crut, quei Gion-culeischen. (Serius) sas, Giusep, jeu sun
empau en ina tuppa situaziun. Jeu hai detg a mia Tina ch’jeu hagi duvrau ils
daners per amortisar empau nossa hipoteca… 50'000 francs.
Sur Giusep Gie, … e lu … ?
Mario
Jeu … (targlinond) jeu hai speculau cun aczias ed hai spiars tut!
Sur Giusep (teatral) 50'000 francs! Halleluia!!! (derscha en a sesez in migiel vinars e svida
quel eninna).
Mario
Na, 80'000 ! 30'000 hai jeu aunc priu si pigl auto ch’jeu hai ussa è en leasing!
Sur Giusep Ti bien Diu! 80'000 francs! (derscha en danovamein).
Mario
Il mender ei ch’jeu stuess ussa immediat pagar 20'000 francs cumissiun! Jeu sun
semplamein staus bia memia curaschus.
Sur Giusep Curaschus?!? … En tut has ti satrau 100'000 francs! Per far aschi’enzatgei
drovas negina curascha… cheu stos esser diltuttafatg naivs!!! … (Svida il migiel)
Mario, sch’jeu drovel pil proxim giug da Nadal in asen, telefonesch’jeu a ti!
Mario
(pensivs) gie… jeu sai. Ussa sun jeu è pli perderts. Ti stos gidar mei. Per curclar
quels deivets gudogna la Tina bia memia pauc tier siu gigolo.
Sur Giusep (mirond encunter tschiel) Mario, sch’ins ha l’aua tochen culiez, duess ins buca
schar pender il tgau.
Mario
Mo sch’ella vegn sissu la verdad lai ella garantiu sparter!

S-VOL 1-1_Negin problem_(sr) y


Negin problem
12
1. act
Sur Giusep Gliez stos en mintga cass evitar. Ei dat mo enzatgei ch’ei pli car ch’ina dunna:
ina ex-dunna! (Studegia) Jeu vess forsa ina sligiaziun.  Mo ti stos empermetter
discreziun totala.
Mario
Discreziun? Da gliez sas ti sefidar. La finala hai jeu era detg nuot a miu meglier
amitg cu jeu hai investau en aczias.
Sur Giusep (per sesez) per cletg buc. Schiglioc fuss jeu fors’aunc separticipaus! (Puspei viers
Mario) Sche bien, Mario. Teidla bein. Jeu emprovel da segidar cun tei. La finala
ei quei mia obligaziun sco bien cristian. Ensemen cun nies caluster meinel jeu
ina cassa separada che nus spisgentein dapi entgins onns ord la cassa
d’unfrendas ordinaria. Quels daners ein quintai sco pign daner d’urgenza per
cass fetg grevs. Pil mument manegel jeu ch’ei stuessi esser serimnau
pressapauc 100'000 francs en quella cassa. Sulettamen il caluster ed jeu savein
da quella cassa. Schiglioc negin! Cun quels daners savess jeu pagar tes deivets!
Mario
(levgiaus) tgei? Quei fusses ti promts da far per mei?
Sur Giusep Gie, quei fuss jeu promts da far per tei.
Mario
Mo quei ein gie daners ners!
Sur Giusep Na Mario, quei san ins strusch numnar daners ners …
Mario
Mo silmeins stgir-grischs ein els schon!
Sur Giusep (tenend ils mauns a Diu) Oh, Diu, protegia nus dil mender carstgaun ch’ei dat:
dil hipercorrect! Quei fetsch jeu ord spironta carezia proximala, Mario!
Mario
Ti has gie raschun. Quei ei mia suletta schanza.
Sur Giusep Gliez manegel jeu è! Sche bien, lu teidla bein. Nus fagein quei sco suonda: Jeu
dun a ti immediat quels 100‘000 francs. Ti enqueras ina plazza da lavur e pagas
anavos els a mi enteifer ils proxims treis onns.
Mario
Ir a luvrar? Co duess quei funcziunar? Jeu vegnel gie gnanc a frida cun quei
tenercasa cheu.
Sur Giusep Jeu mettel a disposiziun mia fumitgasa, la Berta, per dus mezs dis per jamna.
Ella ha pér ier entschiet sia plazza tier mei. Jeu prendel quei pign supplement da
lavur semplamein en siu carnet da duers. Ti enqueras ina plazza da tschunconta
per tschien e vas a luvrar cu la Valentina ei è alla lavur. Quei encorscha negin!
Mario
Eis ti segirs che quei funcziunescha?
Sur Giusep Per gliez stai ti ruasseivlamein catolics! (Mirond viers tschiel) Sia benedicziun
havein nus.

S-VOL 1-1_Negin problem_(sr) y


Negin problem
13
1. act
Mario
Tier vus dus ei la communicaziun adina ualti spert aschia sco quei che ti
giavischas! Jeu hai certs dubis che quei gartegi. Sche la Valentina
percorsch’enzatgei … !?!
Sur Giusep Sch’il percasa ei puspei en uorden ei tia dunna è empau pli lucca e vegn ad
haver negins suspects. Ella ei puspei cuntenta cun tei, ti sas far bien tes
falliments ed jeu hai puspei fatg enzatgei dil bien per la carstgaunadad!
(Derscha danovamein ora in migiel vinars per mintgin) Viva!
Mario
(tenend ad ault la butteglia vinars ch’ei denton vita) … ed il brischavinars ha era
gia saviu profitar giudlunder. (Aulza medemamein il migiel) Viva! (Beiba). Mo
quei stoda dr. Crut, quei toc letgafemnas. Sche quel sefa tuttina vid mia dunna?
Sur Giusep Ah, paperlapap, cul tenercasa marscha puspei sco ei sauda ei quei Crut era
prest seccaus vi! Da nossa fatschenta astga denton buc’olma da carstgaun
endriescher enzatgei, er’il caluster buc, schiglioc paupra nus. (Tunschend il
maun a Mario) Pia, ei vala. Jeu mon immediat pils daners e rugaleschel quei cun
la banca. E ti procuras pil rest. La finala stat ei egl evangeli da Lucas capetel 3,
vers 11: „Tgi che ha dus vestgius duei dar in a quel che ha nuot“!
Mario
Quei tuna puspei aschi sempel. Vus haveis bien, per tut anfleis enzanua in vers!
Sur Giusep (tegn danovamein ils mauns a Diu e mira viers tschiel) Quei constat, e tier tut
gl’auter vesein nus nies chef l’emprema ga pér suenter che nus essan gia morts!
(Va viers igl esch per sortir, semein’aunc ina ga admonend) e Mario… discreziun
totala (va).
Mario
Gie, gie, jeu lasch mitschar nuot, buc in soli trettel! Tochen pli tard, Giusep, ed
engraziel zun zun fetg! (Persuls) El ei semplamein ina bun’olma. Per el ei tut
adina negin problem! (Pren la gasetta) gie, lu mir’jeu inaga sch’ei dat per mei
ina plazza da lavur ella gasetta. (Va on cuschina.)

5. scena
Valentina, Mirco, Hugo

(Valentina e Mirco entran cun duas tastgas da sport)
Valentina
Schia, cheu fussen nus. Pren plaz, Mirco. Jeu mon dabot a mirar nua ch’il Mario
ei.
Mirco
(vestgius sc’in playboy) engraziel, jeu stun pli bugen sin peis. Jeu sai buc sche
quei ei ina bun’idea da presentar mei a tiu um. Jeu stoi buc exnum veser el. A
mi tonsch’ei sche ti muossas a mi nies niev depot. Lu sai jeu aunc deponer leu
quellas duas tastgas cun jarvas medicinalas.

S-VOL 1-1_Negin problem_(sr) y


Negin problem
14
1. act
Valentina
Ach, tgei. El duei mo emprender d’enconuscher tei. Pli baul eis el è adina
vegnius a casa cun ses schefs ed jeu hai lu stuiu cuschinar per els.
Mirco
(mira spert entuorn) Oh, na na. Per mei sto el lu nuota cuschinar. Jeu envidel pli
bugen tei cheuvi en „Il Grotto“ a magliar ina pizza.
Valentina
Mo negina tema, per cuschinar ha el tuttina ni temps ni talents. Pil mument ha
el grondas breigias cun las pli semplas lavurs dil tenercasa.
Mirco
Gie, cheu maunca veramein ina dunna.
Valentina
(cudizzond) duei jeu puspei visar mia plazza?
Mirco
Na po buc! Jeu drovel tei adina pli fetg! (Streha cul maun la vesta da Valentina).
Jeu sun fetg cuntents cun tei!
Valentina
Mirco, fai aschi bien! Nus essan buca pli el camp da scola dalla 3. Secundara!
Sch’il Mario vesess quei! Neu, jeu mossel a ti nies depot. El ei gia miez pleins
cun las jarvas che jeu hai purtau a casa l’jamna vargada. (Entrond) mmmh... co
quei freda bien! (Van ensemen en la combra pintga).
Hugo
(arva ina finiastra. Reiva tras quella en stiva. Porta in manti liung e capiala. Ei in
tip empau malgengli. Mira gl’emprem precautamein empau entuorn.) Quei
cheu ei nuota schi mal. Da cheu anora pos jeu gest veser vi avon la banca.
Mintga delinquent tuorna baul ni tard el liug dil delict. Jeu vegnel lu ad
identificar el, surdar el alla polizia ed incassar in dètga premia. Ed el rapport
dalla polizia ed en tut las gasettas vegn a star grond e grass: „Detectiv Hugo
Fravi peglia rapinader da banca!” Gl’emprem stoi jeu uss mirar co jeu sai far da
star cheu, senza ch’il patrun-casa smeini giuado mei. (Auda las vuschs da
Valentina e Mirco che tuornen ord la combra pintga.) Oha, gia gl’emprem factur
da disturbis! Ed il Fravi sefa nunveseivels. (Sezuppa dabot en ina dalla plunas
resti.)
Mirco
Jeu fuss fetg leds, sche nus savessen serrar quella combra cun ina clav. Quellas
jarvas medicinalas ein per part fetg custeivlas. E cheu tier tiu um par’ei ch’ei
mondi dabia glieud en ed ora.
Valentina
Stos nuota haver tema ch’ei vegni engulau enzatgei. Mo jeu vegnel a discuorer
cun Mario che nus sappien serrar quella stanza. Neu, uss vi jeu aunc mussar a ti
il rest da nossa casa. Lu sas ti co nus vivin. Lein gl’emprem gest ir entscheu, quei
ei nossa combra ed il bogn.
Mirco
Quei tuna dètg interessant! La cuschina ed il tschaler inresesseschan mei buca
ton.
Valentina
Sco ti giavischas, ti eis il schef... (omisdus svaneschan en combra).

S-VOL 1-1_Negin problem_(sr) y


Negin problem
15
1. act

6. scena
Mario, sur Giusep, Valentina, Mirco
Mario
(vegn ord cuschina) Ei enzatgi cheu? ... Hallo! ... Curios, jeu savess engirar ch’jeu
hagi gest udiu vuschs en cheu.

(ei scalina e sur Giusep entra)
Sur Giusep Stgavo Mario, tut en uorden?
Mario
Tier mei ei tut tip-top. E tier tei? Han ei buca dumandau sin banca danunder
che quels daners vegnien?
Sur Giusep Na, quei damondan ei buc in plevon. Ed insumma han quels ussa tut auters
problems! Ils 100’000 francs hai jeu pagau en e negin auter che nus dus vegn
sissu enzatgei da quei.
Mario
Super, Giusep! Quei cheu fuss bein fatg e mes quitaus da daners ein finalmein
naven.
Sur Giusep In maun lava l’auter. Ti has è gia gidau mei!
Mario
Engraziel zun fetg, aunc ina gada. – Co ves’ei ora cun la Berta? Has gia saviu
preparar ella empau sin sia nova lavur?
Sur Giusep Ella vegn mintga mument a vegnir speras ora. – Bien pia, sche lu mon jeu. Stai
cun Diu, Mario. (Va)
Mario
Lein sperar ch’el stetti era cun tei.
Valentina
(vegn ord combra cun Mirco) Mario, quei ei gest bien che ti eis cheu! Astg’jeu
presentar: Quei ei Mirco, miu schef e nies spindrader.
Mirco
Bien di. (Tonscha il maun, adumbatten. Surriend empau en perfetg) spindrader
ei ualti surfatg... (el va vi tiel mantun resti nua che Hugo ei sezuppaus, aulza si
cun dus dets in pèr caultschas suten e lai curdar ellas cun disgust gest giu sil
tgau da Hugo.)
Mario
Gliez sentiment hai jeu è! Tgei fageis en nossa combra?
Valentina
Jeu hai mo vuliu mussar a Mirco nossa casa e lu ...
Mirco
(interrumpa) bi haveis vus cheu, fetg bi!
Mario
Bi, nua? En combra per inaga gia daditg buc pli!

S-VOL 1-1_Negin problem_(sr) y


Negin problem
16
1. act
Valentina
Mario! Fai aschi bien! – Il Mirco ha aunc deponiu duas tastgas cun jarvas
medicinalas en combra pintga, e lu hai jeu tertgau ch’jeu muossi gest ad el ...
Mario
Gie, gie. Tut clar! Gl’emprem das quartier ad el ella combra pintga e gia cuort
suenter eis el en combra da durmir!
Valentina
(vilada) Mario! Ti eis sco ina butteglia aua minerala: senza gust e sch’ins mo
scrola in tec, va tut suro! El paga 300 francs tscheins al meins. Quei ei bein bien,
ni buc? Ti che vesas adina memia paucs raps.
Mario
(ironicamein) 300 francs! Con generus! Astgass jeu ussa far vinavon cun mia
lavur? Igl ei numnadamein malsegir da luvrar en in percasa! (Va vi pil fier da far
ora cul fier e tegn quel avon il nas a Mirco) Miu fier cheu savess vonzei
casualmein e tut senza vuler dar giu sin Vossa fatscha! (Mussond lu vi sigl esch
dalla habitaziun) adia, signur Crut!
Mirco
(tementaus) essas Vus narrs? Valentina, jeu spetgel lu tei cheuvi en „Il Grotto“.
Adia! (Va)
Mario
(cloma suenter) jeu dun lu a ti Grotto! – (Viers Valentina) e sin aschi in
pegliapiertgas stas ti?
Valentina
Fuss pli perdert che ti fusses empau engrazieivels! Ti toc tschep da lenna!
Mario
Lez ei silmeins disaus da survegnir fridas.
Valentina
E dar suenter dat el è mai! Adina stos ti ver il davos plaid! (Va spert ord stiva.)
Mario
(cloma suenter) jeu sai gie buca ferdar che ti dias suenter nuot pli!!! Oh,
femnas! Femnas ein sco lavinas: freidas, incalculablas e destructivas! (Va on
cuschina.)

7. scena
Hugo, Mario, Berta, sur Giusep, Catrina
Hugo
(seruschna sut la pluna resta neuadora) Quei cheu ei fetg interessant. Cheu
cuoran tuttenina daners en quei tenercasa. Gest sper la banca ch’ei vegnida
spogliada avon 24 uras! E problems finanzials vevan ei è ... Tgei casualitads ch’ei
dat buc tut! Jeu crei ch’jeu seigi fetg datier dalla sligiaziun, pli spert che quei
ch’jeu vess sminau! Schia, ussa vegn il plevon observaus empau! (Reiva orda
finiastra e va.)

(Ei scalina.)

S-VOL 1-1_Negin problem_(sr) y


Negin problem
17
1. act
Mario
(vegn ord cuschina ed arva) Bien di. Vus stuei esser dunna Berta Cuntrin, hai jeu
lignau?
Berta
(casaliera cun scussal, armada cun ina sadiala ed in barschun da plantschius.
Entra senza grondas ceremonias.) E ti eis il Mario, ha miu schef detg. Es ti cheu
il capo da sia filiala? (Mirond empau entuorn) Ti bien Diu, en cheu ves’ei gie ora
mender che sut bein enquala punt a Paris. Cheu nezzegia il barschun da
plantschius aunc buca bia. Jeu creiel ch’jeu stoppi gl’emprem desintoxinar
l’entira habitaziun cun pli ferma rauba. Vegeteschan aunc autras persunas cheu
en quei nuegl da piertg?
Mario
(ei empau en perfetg) gie, co duei dir ... quei ei aschia ...
Berta
(dat denteren) has historias cun femnas?
Mario
Na, mia dunna ... sas ... lezza lavura ed astga buca vegnir sissu ch’jeu hai uss
enzatgi che gida mei!
Berta
Aha! Stos procurar per bialaura? Has fatg ina stoda zanua, neve?!
Mario
Gie, ahh..., na... igl ei iu empau tup. Jeu hai ...
Berta
(dat danovamein el plaid) stos nuota raquintar! Jeu enconuschel quei. Jeu sun
gia stada en beinenqual tenercasa. – Sche bien, nua duei entscheiver?
Mario
(dabot) il meglier ei  gest en cuschina, jeu hai negina vischala schubra pli! Jeu
segidel, sche ti vulas.
Berta
Ti?!? (mirond sin Mario da tgau tochen pei) sco quei ch’ei ves’ora cheu paras ti
buca dad esser in grond agid. Meglier sche ti stas lunsch naven, schiglioc eis
traso mo enta peis!
Mario
Jeu? ... enta peis ...?!? Ti has la bial’idea tgei ch’jeu sun tut el stan da far! Cheu
savesses ti aunc smarvegliar! Lein pia entscheiver: La cuschina ei en tscheu
(muossa cun maun).
Berta
Bien. Sche lu... primo: schubergiar ora las scaffas, secundo: lavar giu, terzo:
scuar e sgarar plantschius! Tuttas bunas ein treis caussas... ni co ins di a quei!
(svanesch’on cuschina).
Mario
Buna sera! Quei cheu ei la dètga zappa!
Sur Giusep (scalina ed entra) Ei la Berta vegnida, Mario?
Mario
Poh, e lu aunc co! Ella ei gia ida libra silla cuschina!

(Ei scalina, Mario va ed arva igl esch.)
Sur Giusep (Riend) gie, gie. Tier mei ha ella mess l’entira casa sil tgau, mo en in di!

S-VOL 1-1_Negin problem_(sr) y


Negin problem
18
1. act
Mario
Bien di Catrina. La Valentina ei per cass buca cheu.
Catrina
(entra resolutamein) Jeu vi discuorer cul plevon, ei quei immediat!
Sur Giusep (surstaus) Mo bien di, dunna Caprez. Cun tgei sai jeu gidar?
Catrina
(fetg serius) reverendissim signur plevon! Avon diesch minutas ha nies caluster
raquintau a mi che Vus haveies aunc ina cassa zuppada cun biebein 100’000
francs! Tut daners sgarmai giu sur in triep onns dalla cassa d’unfrendas
ordinarias! Constat quei?
Sur Giusep (perplex) ha il ... ca ... caluster ... detg! (enquera plaids en desperaziun) Gie
pertgei pomai raquenta el aschi’enzatgei? Atgnamein ... ahm ... atgnamein ...
och ... co duei dir ... gie ... quella cassa ha ei dau inaga, mo ussa buca pli. Jeu hai
duvrau ils daners per ina zun impurtonta acziun humanitara ... ord spironta
carezia proximala ...
Catrina
(interrumpa) Signur plevon! Quei ei in scandal! Oz suentermiezdi allas treis
vegn il schec da noss’acziun humanitara „per ils paupers da quest mund“
surdaus ufficialmein avon baselgia. E leu ein quels 100’000 francs era vitier. La
pressa e la televisiun ein medemamein presentas. Sche quels daners ein
entochen lu buca d’entuorn, vegn il scandal alla glisch – avon la camera da
televisiun!!! Haveis capiu? – Era Vus sedrizzeis tenor miu reschim, signur
plevon! (Va vi e dad esch ora.)
Mario
(pitgaus) Giusep, jeu creiel ch’jeu prendi uss in vinars... era senza tia
benedicziun.
Sur Giusep Na, Mario. Ussa stuein nus exnum mirar da mantener in clar patratg! Uss
astgein nus buca selubir sbagls, buc in soli. (Stat en pei e va viers igl esch) neu
cun mei! (Omisdus bandunan la habitaziun.)

8. scena
Hugo, Berta
Hugo
(reiva tras la finiastra, stat a ferm, sestellegia empau cumplicau, sevila sur da
sesez) Quei cheu ei il mender vid mia clamada! Tut sto adina schabegiar discret
ed el zuppau. Cul temps pon ins è buca reiver mintga ga tras ina finiastra.
Silmeins han mias observaziuns purtau empau fretg. Aschi nervus sco avon duas
minutas hai jeu daditg buca viu enzatgi. Quei Mario ei currius sc’ina racheta ord
casa e viaden en banca. Ed il plevon ei siglius sc’in miez desparau tras il vitg.
Quels dus ein buca schubers, quei sent’jeu. Jeu stuess mo aunc ver in dus
gidonters en quella casa.

S-VOL 1-1_Negin problem_(sr) y


Negin problem
19
1. act
Berta
(sortescha gest quei mument ord cuschina. Omisdus peglian tema) Bien di, tgi
essas Vus?
Hugo
Quei ei irrelevant. Denton, Fravi ei miu num. E Vus?
Berta
Jeu sun la Berta. Pil mument emprovel jeu da reanimar quella habitaziun cheu.
Gie, gie... cheu ha ei num tschappar la corna pil taur ... ni co ins di a quei!
Hugo
Lu s’enconuscheis Vus franc ora bein en quella casa?
Berta
Oh, aschi bia hai jeu aunc buca viu da quella casa. E quei ch’jeu hai viu tonscha.
Hugo
Ier ei gie la banca vi tscheu vegnida sblundergiada.
Berta
Gie, gie. Quei ei stau il dètg teater. Pertgei manegeis? – Essas dalla polizia?
Hugo
Quei ei irrelevant. Denton, na... jeu sun buca dalla polizia, jeu sun detectiv. In
dils megliers e gleiti in dils pli renomai. Jeu opereschel adina el zuppau senza
vegnir enconuschius.
Berta
Aha! E perquei raquinteis Vus tut quei a mi. (Sin la vart per sesezza) Sch’ins ei
buc il pli spert eis ei è meglier da luvrar el zuppau. (Puspei viers Hugo)  E tgei
leis Vus da mei?
Hugo
Sche Vus sustenis mei tier mias observaziuns ed jeu vegnel da surdar quels
laders alla polizia, vegnel jeu a participar Vus vid la remuneraziun! Lein dir cun
500 francs.
Berta
Laders che han spogliau la banca? 500 francs? Na na, cheu vi jeu silmeins 2’000!
Hugo
Tgei? 2’000! Jeu paghel maximum 800 francs, persuenter libers dalla taglia.
Berta
1’500, miu davos plaid!
Hugo
(tunschend il maun) Sche bien pia, 1’000 francs.
Berta
(dat il maun) Ei duei valer: 1’200 francs.
Hugo
(plitost per sesez, mo aschia che Berta auda tuttina ei) ti stod’uolp!!!
Berta
(ironicamein) quei ei irrelevant!
Hugo
(mira da vilau sin Berta, aulz’il det mussader) Vus ... (mida dabot puspei tun) uss
vess jeu lu bugen ina cunterprestaziun persuenter! Nua sai jeu sezuppar il
meglier? Quell’entira caussa sto restar absolutamein secreta. Nus stuein
mussar si la cuolpa da quels dus laders e surdar els alla polizia.
Berta
Quei tuna fetg logic. Co ei il stan actual dallas retschercas? La finala essan nus
ussa partenris. E pertgei quels dus laders?

S-VOL 1-1_Negin problem_(sr) y


Negin problem
20
1. act
Hugo
Quei ei irrelevant! Nus persequitein ed observein ils suspectai principals. E per
saver metter ensemen endretg il davos il puzzle stuein nus tgirar fetg intensiv in
scomi da datas!
Berta
Precis! Jeu ditgel gie adina: dus egls audan meglier che quater ureglias... ni co
ins di a quei!
Hugo
Quei ei irrelevant! Sche lu... nua sai jeu sezuppar?
Berta
Jeu tratgel... (muossa viers la combra da durmir) il meglier fuss leu en combra.
Hugo
Prima! – Jeu sun gia naven. (Svanesch’en combra)
Berta
(fruschond il mauns) quei cheu ei gie fetg interessant, e lu aunc dètg lucrativ da
luvrar cheu denter tut quei rumien.

9. scena
Mario, Berta, sur Giusep, Catrina
Mario
(entra tut nervus) Zacumpellas! Tgei pigliar a mauns. Nus stuein immediat
vegnir tier 100’000 francs, schiglioc vegn il Giusep malamein ellas stretgas.
Hai-ai-ai!!! Mo danunder prender e buc engular?
Berta
(arva igl esch cuschina e fiera viadò in teppi. Tucca leutier Mario) giuado cun
quella miarda.
Mario
He, vai aunc?
Berta
Oh, perstgisa. Stos è buc star a mesa via. Quei teppi sas dismetter sco rumien
special, il meglir gest el deposit d’ieli vegl.
Mario
(surstaus) ieli vegl?
Berta
Moh gie, quel vesa gie ora sco sche ti vessas vuliu frittar el. Quel tut daghira dil
tschuf. Co san ins è ver asch’enzatgei en cuschina giun plaun?
Mario
Sche quei fuss miu sulet problem?
Berta
Gliez sai jeu gest dir a ti! Eis ei buc! Jeu sai ord segira fontauna ch’in detectiv
privat ei sils calcogns a ti ed al plevon.
Mario
(peglia tema) in detectiv privat? Per l’amur da Diu, pertgei è pomai?
Berta
(sefa impurtonta) ei va per daners, hai jeu udiu. Gie, gie. Persuls vegn in discletg
darar ... ni co ins di a quei!
Mario
E tgi ha dau l’incarica a quel?

S-VOL 1-1_Negin problem_(sr) y


Negin problem
21
1. act
Berta
Stun propi mal, mo dapli sai jeu buc. Mo aschi grev vegn quei bein buc ad esser
d’anflar ora gliez?
Mario
Berta! Ti stos dir tut a mi. Tut, has capiu?
Berta
Gie... jeu stuess aunc dispet cumprar enzacons schenghetgs da Nadal. Ed jeu sai
buc danunder ch’jeu duei prender ils daners persuenter.
Mario
Berta, co sas ti è ussa patertgar vid schenghetgs da Nadal?
Berta
(fruschond il polisch vid ils auters dets) jeu patratgel plitost vid ils daners...
Mario
Aha, aschia! Savida ei pussonza! (Trai ora la buorsa) cheu, 50 francs.
Berta
(pren immediat els) engraziel, mo quella nota ei tier mei aschi tut persula.
Mario
(plitost per sesez) ti stod’uolp! (A Berta) sche cheu pia, aunc inaga 50. Mo quei
tonsch’ussa!
Berta
Pil mument gie. Ti vesas lu per contas informaziuns ch’els tonschan. (Tuorna on
cuschina.)
Mario
Ed aschia ina ei fumitgasa d’in plevon! (Agitaus) mender che tier la Mafia! (En
desperaziun) Tgei duei po pigliar a mauns? Ussa vegn jeu aunc observaus d’in
detectiv. Tgei stria pulenta!
Sur Giusep (entra da prescha) Mario, ti stos exnum mirar ch’jeu hagi enteifer in’ura
ensemen quels 100’000 francs! Schiglioc fa la Caprez treppa cun mei!
Mario
Jeu sun staus sin banca. Il transfer dils daners era gia fatgs. Jeu sai dar a ti gnanc
in tgietschen buc.
Sur Giusep Miu bien num, mia carriera, mi’existenza e mia pleiv ...
Mario
(aunc pli agitaus) ... ei vegn aunc mender, in detectiv ei a nus sils calcogns. La
Berta ha detg quei a mi.
Sur Giusep (peglia tema) Tgei?!?... in detectiv??!? Quei ei gie buc da crer! (Ha in’idea) la
Caprez!!! Quella zepla vul per tut prezi ver naven mei! Nus stuein frenar ella!
Mario
E co? Nus savein gie insumma nuot!
Sur Giusep Enzaco sto quei bein funcziunar. Collegas da mei ein gia avon varga 2000 onns i
sin l’aua ni han schizun spartiu l’aua dalla mar. Ei dat adina ina via!
Mario
Fors’eis ei era mia Tina, perquei ch’ella ha encurschiu ch’ei constat buc enzatgei
cun nossas finanzas. Ni il dr. Crut, perquei ch’el vul dumignar dapart nus!
Sur Giusep Quei ei tuttina tgi che stat davos quei spiun. Nus stuein neutralisar el, schiglioc ...

S-VOL 1-1_Negin problem_(sr) y


Negin problem
22
1. act
Mario
Oj, oj, oj ... tals plaids ord la bucca d’in plevon...?!
Sur Giusep (decisiv) Gion, capetel 8, vers 7: „Quel da vus ch’ei senza puccau, fieri igl
emprem crap.“
Mario
(ironicamein) mo pren lu gie in grond avunda, neve!
Catrina
(entra) Ach, cheu essas gie. Schia signur plevon, nua ein ils daners?
Sur Giusep (ruasseivels) preziada dunna Caprez. Jeu appeleschel a Vossa ideologia sociala!
Daners ei buca tut. Empatia, respect e carezia proximala ein las dretgas valurs
sin quest mund!
Catrina
Ach, calei cun Vies paterlem. Vus essas omisdus dus cuglienaders!
Mario
Catrina, ussa vas memia lunsch! Nossa cunscienzia ei senza macla!
Catrina
Gliez crei jeu immediat! Mia cunscienzia fuss è senza macla, sche jeu vess aunc
mai duvrau ella! Vus umens essas tuts ...
Mario
(grittentaus) tuts tgei, ha? Lessas buc era esser inaga in um?
Catrina
Na, e ti? (viers sur Giusep, ironicamein) Fagei lu aunc si in tec cavels sin che la
televisiun vegn. Adia ensemen! (Va vi e dad esch ora senza serrar quel.)
Sur Giusep Dunna Caprez, spitgei in amen. Dunna Caprez, nus savein bein aunc discuorer
giudlunder ...
Mario
(rugond) Gie, Catrina, fai aschi bien! ... (siara igl esch cunquei che Catrina ei
svanida. Viers sur Giusep) quella stoda zepla. Ussa vein nus la miarda!
Sur Giusep Mario, jeu hai in’idea co nus savessen setrer ord la miarda! Gl’emprem stuein
nus puder tier quei detectiv. Neu cun mei ... dabot... fai vinavon!
Mario
(sortend) Giusep, jeu hai buc in bien sentiment. Quei cheu pren ina schliata fin!

TENDA

S-VOL 1-1_Negin problem_(sr) y


Negin problem
23
2. act
2. act

1. scena
Berta, Mirco
Berta
(vegn ord cuschina cun ina tuaglia da meisa tut tschuffa. Quella sa vegnir
preparada ordavon cun cola da pèschs, aschia ch’ella ei ussa dira e fa la paretta
ch’ella „stetti sidretg“ dil tschuf. Ella contempla la tuaglia) buca da crer,
aschi’enzatgei! Aschia ina tuaglia hai jeu aunc mai giu enta pugn! Quella stat gie
da sez sidretg dil tschuf! Jogurt d’anno tubac, tuargia ord tschei tschentaner,
mellen d’iev ed il caschiel vegn è prest da sez encunter ad ins! (Emprova da
faldar ensemen empau la tuaglia) pli dir ch’in toc cartun! Quella mett’jeu cheu
tiel resti tschuf, sch’ins sa insumm’aunc lavar ella. – Esser eis ei schon in pauper
piertgem en quella casa. Dapertut sterniu uorden e tschuf, tschuf ed aunc inaga
tschuf! Co san ins è viver en in tal schlamgnem? (Motiviescha sesezza) schia,
vinavon Berta, fai vinavon! E buca catschar il sablun el tgau... ni co ins di a quei!
(tuorna en cuschina.)
Mirco
(entra cun duas tastgas en stiva) Schia, lu vess jeu cheu aunc enzatgei per miu
depot! Sche quei va vinavon aschia sun jeu en duas jamnas buca pli en quella
fatschenta. Sa lu tgi che vul vender quellas jarvas. Lu sun jeu enzanua en
Brasilia e beibel in bien caipirinha e lasch dar l’aura pils larischs! (Va en la
combra pintga, tschenta giu las tastgas e tuorna puspei) Schia, plaunsiu sai jeu
vegnir empau pli ruasseivels.
Berta
(vegn gest quei mument ord cuschina, surstat) Bien di, tgei fageis Vus cheu?
Mirco
Bien di. Quei savess jeu è dumandar Vus!
Berta
Essas Vus dalla polizia?
Mirco
Jeu?!? Dalla polizia? Na, segir buc! Pertgei?
Berta
Ni forsa è in detectiv privat?
Mirco
(vegn empau sceptics) Pertgei è detectiv privat?
Berta
Perquei ch’in da quels ei gia cheu! El ha d’examinar cheu enqual caussa.
Mirco
(nervus) Tgei? En quella casa?!? Nua eis el? Ha el detg enzatgei ni anflau
enzatgei? Tgei saveis Vus?

S-VOL 1-1_Negin problem_(sr) y


Negin problem
24
2. act
Berta
Na, jeu sai mo ch’el vul participar mei cun 1’200 francs vid la premia ch’ei
vegnida empermessa. Il rest interessescha buca mei!
Mirco
Tgei enquer’el propi? Saveis Vu dar sclariment a mi?
Berta
(suspirond) Ach, gie ... mia mumma! Ell’ei en casa da tgira. Vus gnanc smineis
con che quei cuosta mintga meins!
Mirco
Na, e quei interessesch’era buca mei. Schei pli bugen tgei tip che quei detectiv
ei!
Berta
(tenend vi il maun) La segirada fundamentala paga bunamein nuot. Tut vegn
quintau extra. Gie, gie ... mo mai stuer ir en casa da tgira.
Mirco
Jeu hai capiu! (pren neuadora la buorsa) Cheu, 100 francs, quei duess tonscher
per Vossa mumma.
Berta
Vus veis la bial’idea. Quellas casas da tgir’ein carischia!
Mirco
(per sesez) ti stod’uolp! (dat aunc ina nota da 100) Cheu veis aunc ina, mo
persuenter vi jeu ussa informaziuns.
Berta
Lezzas dun jeu a Vus. Ei va per daners, e per activitads criminalas! Dapli sai jeu
dir a Vus en pressapauc in’ura.
Mirco
Bien, mo che lu vi jeu informaziuns empau pli detagliadas, il pli bugen
documentau cun fotografias! Per 200 francs san ins bein pretender quei, ni
buc? (Puspei per sesez) jeu tuornel puspei e sche jeu sai dapli vegn quei
sfuschignunz mess orda peis! (Viers Berta) sche lu tochen pli tard, adia. (Va)
Berta
Adia. – Sche lu, vinavon cun la lavur. Ei dat aunc bia da far. Neu Berta, lein
tschappar la corna pil taur... ni co ins di a quei! (Svanescha on cuschina.)

2. scena
Catrina, Berta
Catrina
(scalina ed entra) Il plevon ei franc puspei tier siu collega vid il vinars. Ni ha el
forsa tuttin’in problem? Pah, en duas uras savein nus dapli, lu sto el prender
posiziun avon la camera da televisiun!
Berta
(trai in sac da rumien ord cuschina.)
Catrina
He, he... Vai aunc?
Berta
(vegn ord cuschina) Aha, schon puspei in niev hosp. Tgi ni tgei encuris Vus?

S-VOL 1-1_Negin problem_(sr) y


Negin problem
25
2. act
Catrina
Tgi essas Vus insumma?
Berta
Jeu sun l’assistenta dil detectiv privat che ... ähm...
Catrina
Tgei? Detectiv privat?!? Tgei fa quel cheu?
Berta
Quel (tonscha vi il maun) ... uss vai jeu gest emblidau!
Catrina
Vai per daners?
Berta
Ahm... miu tschurvi savess duvrar in pign impuls (tegn aunc adina vi il maun.)
Catrina
(dat ina nota da 50) Ha ei da far enzatgei cul plevon?
Berta
(studegia) jeu emprovel da seregurdar, mo ei vul buca propi vegnir endamen!
Catrina
(dat aunc ina nota da 50) forsa gida quei per frestgentar la memoria. (Per
sesezza) ti stod’ulop!
Berta
(cun plascher) gie, ussa bein! Plaunsiu vegn tut puspei endamen. – Gie, il signur
plevon ei è dalla partida.
Catrina
(per sesezza) Aha, quel manegia franc ch’el anfli enzatgei en mia biografia, ch’el
sa lu presentar avon la camera da televisiun! Mo cheu savess el secuglienar. Na,
na. Senza mei, reverendissim! E tgei saveis schiglioc aunc?
Berta
Ach... uss vai jeu gest puspei piars il fil!
Catrina
(dat aunc ina nota da 50) tonscha quei per puspei anflar el?
Berta
Oh, gie, gie. Gest quei ch’jeu drovel. – Ei va per daners ch’ein buca pli avon
maun.
Catrina
Aha, uss emprov’il plevon tut! Mo ch’ils schurnalists vegnan franc e segir a
tschentar las dretgas damondas! (Per sesezza) Ussa stoi jeu mo evitar che quei
detectiv tartogni buc la supp’a mi las proximas duas uras. (Viers Berta) Nua
savess jeu entupar quei detectiv?
Berta
Quei ei privat. El ei gie in detectiv privat.
Catrina
Jeu tuornel en 10 minutas. Lu vesein nus vinavon. (Sortescha smanatschond) ti
mo spetga, ti miserabel toc plevon! (Va)
Berta
La fatschenta cun las informaziuns flurescha! Jeu stoi crei jeu procurar per las
novissimas novitads! Lai mirar inaga nua ch’il detectiv Fravi ei sezuppaus. (Va
en combra da durmir) hallo Hugo, l’ulop vegn... (svanesch’en combra.)

S-VOL 1-1_Negin problem_(sr) y


Negin problem
26
2. act
3. scena
Valentina, Mirco

(Valentina e Mirco entran. Mirco porta danoveim duas tastgas cun el.)
Valentina
Na, na, Mirco. Ti stos nuota temer taluisa. Il Mario fa franc nuot a ti. Quel ei
insumma buca prigulus.
Mirco
Buca prigulus?!? Quei ei gie in um sc’in cuolm!
Valentina
(riend) gie, gie. Ei dat era mo pigns crests.
Mirco
Ti mo ri. Aschia sco quel ha smanatschau cul fier da far ora cul fier! Quel ei gie
narrs! Sche quel fa aschia vinavon ...
Valentina
... lu bandunel jeu el!
Mirco
(peglia tema. Va sin distanza) Na, na! Mo buc da gliez. Schiglioc va el pér da
dretg liber sin mei!
Valentina
(sefa pli datier a Mirco, cun vusch carina) Ti, Mirco – jeu seregordel tuttina
empau vid il camp da scola...
Mirco
(renviond) Stop, stop! Jeu sun tiu schef! Jeu mettel dabot aunc quellas duas
tastgas el depot. Lu mirein nus vinavon. (Arva igl esch dalla combra pintga,
sevolva viers Valentina) ei fuss bia pli impurtont ch’jeu savess finalmein serrar
giu quella stanza cheu! En quella casa va da tutta sort glieud entuorn!
(Svanescha en combra pintga.)
Valentina
Uss capeschel jeu nuot pli. Gl’emprem fa el da belbel, e lu vul el tuttina saver
nuot da mei. Quel duei mo spitgar! Aschi spert cedel jeu buc! (Pausa) Schia,
ussa drov’jeu gl’emprem in caffè. (Va on cuschina.)
Mirco
(tuorna ord combra pintga) Valentina! Tgisà nua che quella bab’ei ussa puspei
svanida? – Basta lu mon jeu anavos en fatschenta a pachetar il rest. Segir ei
segir... (Va)
Valentina
(mira ord cuschina) Mirco? ... Mircoooo! Jeu quetel ch’jeu hagi gest udiu sia
vusch. (Arva igl esch dalla combra pintga e dat in’egliada. Serrond igl esch)
curios, para ch’el ei buca pli cheu. Moschapia, beib’jeu persula il caffè. (Mond
ella direcziun dalla cuschina) ei ves’ora sco sch’il Mario fagess tuttin’empau
uorden on cuschina. Mo cheu ha’l aunc ina dètg’uriala, tochen ch’el ei a fin! (Va
on cuschina.)

S-VOL 1-1_Negin problem_(sr) y


Negin problem
27
2. act
4. scena
Mario, sur Giusep, Berta, Valentina

(sur Giusep e Mario entran. Omisdus ein „semascrai”. Mario porta ina dètga
capiala, barba ni silmeins in barbis, sur Giusep in spieghel da sulegl. Omisdus
portan vestgadira extravaganta, p.ex. camischas da Hawaii, bermudas etc.)
Mario
Manegias propi che negin enconuschi nus aschia?
Sur Giusep (tegn ils mauns a Diu) Gnanc miu schef cheusi enconuscha mei aschia. Has buca
viu anson? Il dr. Crut ch’ei gest anson marschaus sper nus vi? Quel ha gnanc
priu la minima notizia da nus.
Mario
Ti has raschun. Mo gliez ei lu è bien che negin enconuscha nus. Neutralisar in
detectiv ei nuot’aschi sempel ed aunc dètg malsegir!
Sur Giusep Gl’emprem stuei nus mirar, nua che nus lein zuppar el. Il meglier fuss forsa en
combra sut tiu letg en!
Mario
(peglia tema) Eis buca bein? Vegn gnanc en damonda! Segir buc! En mia
combra, sut miu letg en? Quei sas grad emblidar?
Sur Giusep Mo pertgei buc? Ti has gie detg tez ch’en vossa combra marschi nuot pli.
Mario
(empau irritaus) Na, buca pervia da gliez... (encurrend ina stgisa) sut miu letg en
eisi aschi bia puorla – quel stinschess aunc leu!
Sur Giusep Oh, aschi nausch vegn quei bein buc ad esser! (Mirond empau entuorn, muossa
sin ina scaffa) ed en cheu? Tgei veis en quella scaffa?
Mario
(arva la scaffa) inagada, vevan nus en cheu resti. Mo usssa nuot pli, dapi in
temps eis ella vita.
Sur Giusep Quei ei gie grondius! Sche lu bien pia. Ussa sezuppein nus cheu denter quella
vestgadira. Lu stuein nus mo spitgar entochen ch’il detectiv vegn dentuorn!

(Mintgin sezuppa en in dils mantuns resti. Sur Giusep secuarcla cun in batlini.
Omisdus sesan ni schain giun plaun, curclai cun resti.)
Mario
Giusep, audas mei? (Spetga in mument, lu empau pli dad ault) Giusep, audas
mei?
Sur Giusep (mira neuadora) Naturalmein ch’jeu audel tei! Mo ch’jeu sai strusch discuorer.
Quei drov’aria. E cheu survegn jeu strusch aria. Quei resti toffa sgarscheivel!
Mario
Gie, lu stos dir a tia fumitgasa ch’ella dueigi far vinavon enzacu!

S-VOL 1-1_Negin problem_(sr) y


Negin problem
28
2. act
Berta
(vegn ord combra) Quei detectiv ei classa! Quel ha gia fatg aschi bia notizias tgi
che havess saviu far tgei, nua e co, ch’el vegn sez gleiti buc pli ordlunder! Quel
ha bein detg a mi: (imitiescha Hugo) „Sch’il plevon ha ils daners ed il Mario sa
da quei, savess la dunna dil Mario eventualmein entscheiver enzatgei cul dr.
Crut per ch’il suspect crodi sin la dunna Caprez, el lu sappi ...” ach, quel batta
gie complet! E lu eis el puspei seruschnaus sut letg en. Sas tgei... quel vul mo
irritar mei. (Viers igl esch combra) mo enzatgei ditg jeu a ti Fravi: Tgi che cava
sez la ruosna, crod’en in’autra... ni co ins di a quei!
Valentina
(vegn ord cuschina) schia, jeu vi uss ir a mirar nua ch’il Mirco ei. Jeu sperel ch’el
... (vesa Berta) tgi essas Vus? Tgei fageis Vus cheu?
Berta
Quei savess jeu è dumandar Vus!
Valentina
Tgei selubis Vus cheu? Jeu sun cheu da casa!
Berta
Da casa... (per sesezza) Hopla! Quella havev’jeu emblidau. La dunna dil Mario!
(Viers Valentina) Oh, perstgisei! Miu num ei Cuntrin. Berta Cuntrin.
Valentina
E tgei fageis Vus cheu en nossa casa?
Berta
Gie, jeu ... saveis... jeu sun cheu en ina missiun fetg secreta.
Valentina
Missiun secreta? Tgei missiun secreta?
Berta
Gie, quei astg’jeu buca dir a Vus semplamein mo aschia! Cheu stuess
gl’emprem mirar ora enzatgei! (Fruscha il polisch vid ils auters dets.)
Valentina
Tgei – mirar ora enzatgei!? (Vesa pèr ussa che Berta fruscha il polisch vid ils
auters dets.) Vus leis daners? Con? (Arva lu buorsa. Tonscha ina da vegn. Berta
vesa ch’ei ha dapli en buorsa e tegn vi il maun, entochen ch’ella ha survegniu
tut las notas ch’ein ella buorsa). Dapli hai jeu buc. Mo ussa ora cul marmugn!
Danunder vegnis Vus? E tgei fageis Vus cheu?
Berta
Jeu sun l’assistenta dil detectiv privat, Hugo Fravi. E lez mira cheu pervia dils
daners!
Valentina
Tgei, in detectiv? ... pervia dils daners? ... Tgei daners? Tgei praulas raquinteis
Vus cheu?
Berta
Nuota praulas. Schiglioc dumaindei inaga Vies um!
Valentina
Quei ei gie ... buca da crer! Jeu stoi veramein discuorer inaga cun Mario! Quel ei
franc zanua ensemen cul plevon. Fuss pli tschec sch’el fuss cheu e mirass tgi che
va tut en ed ora tier nus. Adia! (Va)
Berta
Adia, dunna Trampolini... oh, perstgisei... Parolini! – Schia, quella fuss bein
naven. Mo ussa spert puspei alla lavur! (Svanesch’on cuschina.)

S-VOL 1-1_Negin problem_(sr) y


Negin problem
29
2. act
Sur Giusep (cuchegia neuadora) Mario! – Has ti udiu quei cheu?
Mario
(cuchegia medemamein sut il reti tschuf ora) Hai-ai-ai! Co quella ha scurlau giu
mia Tina... perfect! Ed ussa savein nus perfin nua ch’il detectiv ei sezuppaus.
Ussa stuein nus mo spitgar entochen ch’el vegn cheu ord combra e lu ...
Sur Giusep Sche lu, sfunsein nus puspei en quellas lumpas e cun l’emprema caschun
tschapp’ein nus el! (Omisdus sezuppan puspei.)

5. scena
Berta, sur Giusep, Mario, Hugo
Berta
(vegn ord cuschina) Quei stoda disuorden en cheu! E con tschuf! Jeu vegnel
strusch schuber cun quella vischala e quellas scaffas. Il sulet schuber en quella
casa ein ils migeuls da vinars. – Veser ves’ins diltut en quella casa. Mo plaunsiu
vegn tuttin’empau glisch en quella caussa. Jeu mon dabot vi en casa pervenda
per enzacons utensils. Ins po mai saver... (va).
Sur Giusep (cuchegia puspei neuadora) Mario!? – Eis semtgaus? Uss savess ei lu prest esser
aschi lunsch!
Mario
(cuchegia medemamein neuadora) manegias? ... Jeu hai empau la trembletga!
Sur Giusep Nus stuein, Mario, nus stuein! Sche quel va e raquenta entuorn enzatgei da
nus... Cul vegn ora, tschappas semplamein el ...
Mario
Gie, bien. Mo ti lu è! Jeu ...
Hugo
(vegn gest quei mument ord combra. Sur Giusep e Mario sezuppan dabot. Hugo
petga la purola ord sia vestgadira aschia ch’ei dat ina termenta nebla da
puorla.) Buca da crer, conta puorla che ha plaz sut in letg en! (Sfeglia en siu
carnet da notizias) Quei cheu ei in cass zun complex! Mo quei ei irrelevant! Per
mei eis ei atgnamein clar: il plevon ed il Mario han ...
Mario
(seglia enaquella neuadora, stauscha Hugo en ina pluna resti e ligia ils mauns
ad el cun in battegl. Leutier vegn discurriu il suandont dialog:)
Hugo
He... agid... agid!!!
Mario
Schia ti parler, uss’eis ei finiu da fufergnar entuorn!!!
Hugo
Schei liber mei, jeu sun in detectiv!
Mario
Risico da clamada! (viers sur Giusep) neu tuttina e gida mei!
Hugo
Jeu sai declarar tut! Quei ei tut negin problem. Schei liber mei!

S-VOL 1-1_Negin problem_(sr) y


Negin problem
30
2. act
Mario
Gie, gie... tut negin problem...? Gliez hai jeu è tertgau inaga!
Hugo
Jeu ditgel nuot! Aunc sche ti mislas mei! Orda mei rabetschas buca plaid!
Mario
Ti stos è dir nuot! Il cuntrari! Pli fetg che ti tegnas la bucca e meglier ch’igl ei per
tei! (Viers sur Giusep) Ussa neu tuttina e gid’inaga!
Hugo
(entscheiva a grir) agid...!!! Agid!!!
Mario
Uss hai jeu lu avunda da tei! (Pren in fazalet e staupa cun quel la bucca a Hugo).
Hugo
(less aunc dir enzatgei, mo adumbatten) Quei ei buca relevant. Ti eis... mmmph,
mmmph...!
Mario
Giusep, nua stas è? Stoi jeu far quei cheu tut persuls? Gida mei a metter el en
scaffa! (Trai leutier Hugo viers la scaffa e siara el en quella.) Schia, quei fuss
fatg!
Sur Giusep (ha mirau tier igl entir cumbat ord il mun resti. Stat ussa en pei, vegn neutier e
dat a Mario giu per la schuviala.) Bravo ti! Quei cheu has fatg grondius.
Mario
Pertgei eis buca vegnius a gidar? Jeu hai gie detg che ti dueies ...
Sur Giusep Gion, capetel 15, vers 16: „Buca vus veis eligiu mei, mobein jeu hai eligiu vus...”
Mario
(empau da vilau) entscheivas puspei cun tes vers?!? Uss sas lu plaunsiu calar
cun quei!!!
Sur Giusep Semett’inaga en mia posiziun, Mario! E dil reminent: „In maun lava l’auter!” Igl
impurtont ei gie che quei detectiv dalla bialaura sappi dir nuot alla Caprez, e
gliez vein nus contonschiu.
Mario
Lein aunc pli bugen mirar inaga en combra. Forsa anflein nus aunc leu
mussaments dil detectiv che savessen engraviar nus.
Sur Giusep Bien, e lu stuein nus mo star murtgeu e spitgar tochen che la cris’ei vargada.
Quei fan ei magari è aschia en casa federala. (Omisdus van en combra.)

6. scena
Valentina, Mirco, Hugo
Valentina
(entra ensemen cun Mirco.) Ei para che negin seigi d’entuorn. E lu, tgei fagein
nus dus?
Mirco
(freidamein) oh, tgei fagein nus dus?!? Jeu mon a far uorden el depot e ti vas e
gidas tiu um a schubergiar la habitaziun!

S-VOL 1-1_Negin problem_(sr) y


Negin problem
31
2. act
Valentina
Na, quei ei la lavur da Mario. Cheu sto’l atras.  – (Cun vusch carina) jeu less mo
esser pli cheu per tei. Mirco... igl ei schabegiau enzatgei tier mei...
Mirco
(nervus) Tgei ei schabegiau? (Untgend) has tarmess la fallida rauba ad in client?
Valentina
Na, igl ei schabegiau enzatgei en miu intern! En miu cor!
Mirco
(zinic) In’attacca dil cor? Ni...
Valentina
Na! Mirco! Jeu sun ... sas, ... jeu ...
Mirco
Jeu mon ussa a far uorden el depot. E ti, ti sas turnar en fatschenta e rugalar las
empustaziuns. Quei vegn ad esser il meglier! (Svanescha dabot ella combra
pintga.)
Valentina
Nus havein gie gnanc empustaziuns, buc ina solia! Jeu sun gia pliras gadas
sedumandada co el fetschi insumma da pagar mia paga... (trumpada) senta
quel atgnamein buc tgei ch’jeu vi! Avon bunamein magliav’el mei, ed uss, cu jeu
hai pigliau fiug, vul el saver nuot pli da mei. Jeu pos buca pli star en quella
habitaziun, adina en quei tschuf e disuorden! Il Mario ha gnanc idea, tgei ch’el
fa cheu tut empaglia. Umens ein sco plasters, ils ins vulan buca taccar ed ils
auters taccan aschi fetg ch’ins vegn buca naven cun tut.
Hugo
(fa canera en scaffa.)
Valentina
Tgisà tgei che quei ei? Tgei scadeina cheu?
Hugo
(sefa danovamien d’udir.)
Valentina
Quei vegn ord quella scaffa! Sa sch’ils mulauns ein gia aschi gronds e fan ina
tala canera? Mo gliez vess jeu tuttina marveglias! (Arva precautamein la scaffa
e peglia tema.) Per l’amur da Diu, in um!!! Tgei fageis Vus pomai en cheu?
Hugo
Mmmph... mmmmph...!!!
Valentina
(trai a Hugo il fazalet tochen giu tiel baditschun) tgi essas Vus? Tgei gianter
fageis Vus cheu?
Hugo
(trai pli lev flad) quei ei buca relevant! Bien di, jeu sun vegnius rapinaus!
Valentina
Rapinaus, da tgi?
Hugo
(ponderond) dad in um, camischa colurada, caultschas cuortas. La vestgadira
tuffava horribel.
Valentina
E tgei veis piars cheu tier nus en casa?
Hugo
Quei ei irrelevant! Jeu sun detectiv privat, jeu ...

S-VOL 1-1_Negin problem_(sr) y


Negin problem
32
2. act
Valentina
Detectiv!?! ... (trai puspei sil il fazalet e cuarcla a Mario la buca. Siara dabot
puspei la scaffa, sepusa tementada encunter la porta.) Quei ei il detectiv che
Mario ha engaschau per observar mei. Quel duei mo star nua ch’el ei! – Tgei
duei pigliar a mauns? Persula damognel jeu buca quel ord casa! Jeu stoi
dumandar la Catrina sch’ella gidi mei! (Va spertamein ord la habitaziun.)
Mirco
(arva bufatg igl esch dalla combra pintga e mira precautamein entuorn. Vegn
cun ina tastga ord combra.) L’aria para dad esser schubra. (Va viers la sortida)
Jeu crei ch’jeu astgi far in pign transfer! Quei ei bia memia riscau, sch’jeu sai
buca serrar quella combra cun la clav.
Hugo
(fa puspei canera en scaffa.)
Mirco
Tgei ginater ei quei? (Mira viers la scaffa) sa sch’enzatgi ei en cheu? Jeu hai
negin temps per da quei e perdetgas sai jeu è buca duvrar. Miarda!!! (Arva
tuttina la scaffa, ei fetg surstaus) Tgi essas Vus? (Trai giu il fazalet a Hugo.)
Hugo
Engraziel! – Quei ei irrelevant!
Mirco
Tgei, ... irrelevant?!? Neuado cul marmugn. Essas Vus fors’in muronz dalla
Valentina?
Hugo
Quei ei i... tgei muronz? Nana, Fravi ei miu num, Hugo Fravi, detectiv privat! Jeu
observel ...
Mirco
(trai a Hugo il fazalet puspei sur la bucca e siara la scaffa. Vilaus) Tgei stria
miarda!!! Quei cheu ha gest aunc muncau! In spiun. Pervia da mei duei quel
star cheu en scaffa. Aschi ditg ch’el ei en cheu fa’l neginas tuppadads! – Schia
ed ussa dabot alla staziun e serrar quei cheu en in caum da bagascha. E la
Valentina, quella tuppa baba astg’è buc endriescher enzatgei. (Banduna en
prescha la habitaziun.)

7. scena
Mario, sur Giusep, Hugo

(Mario e sur Giusep vegnan ord combra, mintg’in cun in cedel enta maun.)
Mario
(mira tras la finiastra) Mir’inaga il dr. Crut cun ina tastga da sport. Tgei prescha
che quel ha! Pir che sch’el vess engulau... (Mira sin siu cedel) E teidl’inaga tgei
che stat scret cheu sin miu cedel: „11:18, plevon banduna la casa, nervus.
11:36, dr. Crut traversa la via, nervus, denton buca suspectus, e dus curios
utschals seschluetan entuorn casa...”

S-VOL 1-1_Negin problem_(sr) y


Negin problem
33
2. act
Sur Giusep Sin miu cedel hai era da quellas curiosas notizias: pischada, latg, pizza finida,
raviolis... sa tgei che quei munta?
Mario
(mira sil cedel, sdrappa el orda maun a sur Giusep) quei ei in cedel da
cumissiuns da mei! – Saver ordado ina massa vers ord la Bibla, gliez bein, mo
buca pipa da leger in sempel cedel da far cumissiuns!
Sur Giusep Aha! ... Gie schia! Gie vesas, fuss neras uras sche ti fagesses ina ga uorden!
Mario
(sarcastic, vegn pli dad ault) Ha-ha! Pil mument havein nus veramein auters
problems!
Sur Giusep Oh, perquei stos uss è buca gest siglir si e da tetg ora! Il humor fa la finala ch’ins
sesenta bein ella veta.
Mario
Sesentir bein! Pil mument sesent’jeu tut auter che bein!
Hugo
(fa danovamein canera en scaffa.)
Mario
(muossa viers la scaffa.) Has udiu? Jeu manegel che nies client en cheu seigi
vegnius neunavon.
Sur Giusep (mir’aunc inaga orda finiastra.) Nus stuein exnum vegnir sissu cun tgei che quei
Mirco ei sbrigaus avon da via giu! X-enzatgei ha quel da zuppentar!
Mario
Gie, quei ei veramein in curios utschi! Presta a sesez adina mo il meglier dil
meglier, schizun aunc mia dunna! Quel ha franc grascha vid il tarden!
Hugo
(fa puspei canera en scaffa.)
Sur Giusep Quei sentiment hai jeu è! Forsa che quel en cheu (muossa viers la scaffa) sa
enzatgei dapli?
Mario
(arva la scaffa.) Schia, vivas aunc?
Hugo
Mmmmph... mmmmph...!!!
Mario
(smanatschond) Jeu ditgel a ti mo ton, stai po ruasseivels, schiglioc datti nobis!
(Tschappa Hugo pil cavez, trai giu il fazalet dalla buca da Hugo.)
Hugo
(medemamein smanatschond) Quei cheu ha aunc nauschas consequenzas per
Vus! Aschi sempel ei quei buc! Mes collegas vegnan ad encurir mei, e lu ...
Mario
(trai puspei il fazalet sur la bucca a Hugo) Tegn tia sgnaffa! Nus lein udir
informaziuns e buca praulas! (Siara puspei la scaffa) en duas uras sas lu puspei
vegnir ora. (Viers sur Giusep) aschi ditg sto’l nundadiu pitir!
Sur Giusep Mario, per gliez fai ti negins quitaus (tenend ils mauns a Diu e mirond viers
tschiel) il Segner vegn a mitigar ses mals.

S-VOL 1-1_Negin problem_(sr) y


Negin problem
34
2. act
Mario
(riend) daco? Reparta lez ussa gia aspirin? (Puspei serius) Schia Giusep, lein
inaga far inspecziun el depot dil signur dr. Crut.
Sur Giusep Cheu sun jeu è da tiu meini. Enzatgei vegnin nus bein ad anflar leu! (Omisdus
svaneschan en combra pintga.)

8. scena
Catrina, Hugo, sur Giusep, Mario, Berta
Catrina
(Entra) Schia, ussa va ei definitivamein a fin cul reverendissim sur plevon. Cun
vuler menar la pleiv davos la cazzola cun zuppar daners probablamein pigl agen
diever ha’l sittau giu gl’utschi! Quei vegn a custar ad el la scantschala en nossa
pleiv. – Tgisà nua che la Valentina ei? (Cloma) Valentina .... (pli dad ault, mond
viers igl esch cuschina per arver quel) Tiiina!!! (Gest il mument ch’ella vul arver
igl esch-cuschina auda ella canera ord la scaffa. Ella seretegn.) Tgei ei quei
stau? (precautamein) hallo ....
Hugo
(fa danovamein canera en scaffa.)
Catrina
(mir’entuorn) quei vegn tegn jeu ord quella scaffa cheu... (Arva precautamein la
scaffa.) Jesses!!! ... Tgi essas Vus?!?
Hugo
Mmmmmph .... mmmmmph!!!
Catrina
(trai a Hugo il fazalet naven dalla bucca.) Tgi pomai ha serrau vus cheu en
quella scaffa?
Hugo
Quei ei irrelevant! Dus bandits, cun camischas coluradas han fatg quei!
Catrina
E tgi essas Vus?
Hugo
Quei ei irrelevant. Miu num ei Fravi, detectiv privat! Jeu observel ...
Catrina
(trai dabot il fazalet puspei sur la bucca a Hugo. Nervusa) Vus stuei nuota
fuffergnar suenter a mi. Vus anfleis schubergiau nuot negativ en mia biografia!
(Siara dabot puspei la scaffa.) Vus steis en cheu entochen che quels dalla
televisiun ein stai. (Va nervusamein vi e neu.) Sche mo jeu savess nua che la
Valentina ei pigliada vi! Ussa ch’jeu sun aschi damaneivel da mia finamira!
(Cloma puspei, arvend igl esch-cuschina) Tina! (Va on cuschina.)
Mario
(tuorna cun sur Giusep ord la combra pintga.) E ti Giusep eis tschien per tschien
segirs?

S-VOL 1-1_Negin problem_(sr) y


Negin problem
35
2. act
Sur Giusep Gie, tschien per tschien! Jeu enconuschel practicamein mintga jarva che
crescha sin nos cuolms. – Neu Mario, lein dabot ir vi en casa pervenda a
sescumiar.
Mario
Hai-ai-ai! Sche quei cheu vegn alla glisch ... e quei en mia casa ... buna notg
claustra! (Omisdus bandunan la habitaziun.)
Catrina
(tuorna puspei ord cuschina. Aunc adina nervusa) Quei dat ei buc? Quell’ei
negliu perpeis! ... Forsa ...
Hugo
(fa puspei canera en scaffa.)
Catrina
(arva la scaffa e grescha sin Hugo) Ruaus! Silmeins tochen las treis! (Dat in sbat
alla porta.) Fuss la pli biala sch’jeu vegness buca da far star eri quel.
(Ponderond) Mo... forsa sa quel enzatgei! (Arva danovamein la porta, tschappa
Hugo pil culier e smanatscha) Has ti da dir enzatgei?
Hugo
(scurlond tementaus il tgau) mmmmph... mmmmph!!!
Catrina
Gie, gie. Gl’emprem in gronda bahaultscha e lu far ella caultscha! Ti paras a mi il
dètg spiun dallas caglias ti! (Lai puspei dar Hugo e siara la scaffa.) La Valentina
sto gidar mei da metter quei detectiv en in liug pli segir. Fors’eis ella en combra
ed ughegia buca da vegnir ora. Jeu stoi ir a mirar! (Va en combra.)
Berta
(entra, porta cun ella in apparat da func e pastuiras.) Schia, quei vessan nus.
Uss’aunc in test: (tschontscha viaden el func) Meister Proper ad Ajax, rispunda!
... (Pausa, repeta empau pli dad ault) meister Proper ad Ajax, rispunda! ...
(scrola empau il func e repeta ina tiarza ga) Meister Proper ad Ajax, rispunda!...
Oh, matei, puspei inaga negin ch’auda mei. (Decisivamein) Tgei emporti. Lu
mon jeu ussa a mirar nua ch’il Fravi ei. Quel ei segir zanua e cavrogna vid in toc
fastitg marsch. (Va viers la combra da durmir.) Mo ruasseivel Berta, tut
ruasseivel ... Quella caussa sto aunc vegnir empau pli madira. Ins duei buca
ludar la sera avon il di ... ni co ins di a quei! (semeina e va en cuschina.)

9. scena
Mario, sur Giusep, Mirco, Catrina, Valentina, Hugo, Berta
Mario
(tuorna cun sur Giusep en habitaziun. Omisdus ein puspei sescumiai.) Schia,
ussa sezuppein nus en la combra pintga e spitgein sin quei dr. Trut ... ach Crut!
Sur Giusep Exact! Ussa vegn ei plaunsiu interessant! Sche nus pudein tier quel, essan nus
ametsch. (Tenend ils mauns a Diu e mirond encunter tschiel) il Segner ei cun
nus...

S-VOL 1-1_Negin problem_(sr) y


Negin problem
36
2. act
Mario
... gliez ei bien, lu essan nus buc aschi persuls ... (Omisdus van en combra
pintga.)
Mirco
(entra en habitaziun) L’emprema part fuss en segirtad. Ussa stoi jeu aunc
rumiar gl’entir depot e lu sefetsch jeu ord la puorla. La Valentina va a mi empau
silla gnarva e siu um ei adina aschi sceptics. (Arva la scaffa.) Silmeins ei quel
cheu aunc en siu liug. Lu va gie tut tenor plan, era sch’igl ei empau improvisau.
– Schia, ussa en per la rauba e lu si e naven! (Va en combra pintga.)
Catrina
(vegn ord combra da durmir) Sa nua che quell’ei. Jeu drovel exnum ella. (Va vi
tier la scaffa e mirar cuortamein viaden.) Silmeins ei quel aunc cheu. Aschia hai
jeu el sut controlla!
Valentina
(entra en habitaziun) Cheu eis ti, Catrina!
Catrina
Finalmein, nu’eis è stada aschi ditg? Ti stos gidar mei!
Valentina
Na, gl’emprem stos ti gidar mei! Cheu en scaffa ei in detectiv privat ch’observa
mei gia gl’entir temps. Jeu hai in sgarscheivel schliet sentiment!
Catrina
Quel observa è mei! Nus stuein exnum evitar ch’el caschuni negin donn. Quel
sto star serraus en tochen che la conferenza da pressa ei vargada!
Hugo
(fa canera en scaffa.)
Valentina
Sch’el mo stess eri inaga e calass da far ina tala canera!
Catrina
(pren enta maun il fier da far ora cul fier. Arva resolutamein la scaffa e
smanatscha cul fier alzau) ussa tonsch’ei lu! U che ti stas eri ni ch’jeu procurel
persuenter.
Hugo
(fa buca sun pli, mira tut tementaus sin las duas dunnas.)
Berta
(vegn gest quei mument ord cuschina. Vesa co Catrina smanatscha cul fier da
far ora cul fier. Surstada) Tgei gianter fageis Vus cheu? Rapineis vus forsa quei
um?!?
Catrina
Rapinar? Na, nus levan mo ...

(Enaquella aud’ins ina gronda canera ord la combra pintga. Anetgamein vegn
igl esch aviarts e Mirco „sgola” neuadora cun ina tastga.)
Mario
(seglia suenter e sederscha sin Mirco.) Ti lader, lumpun. A ti muoss’jeu tgi ch’ei
cheu il patrun casa! (trai Mirco sin peis e smacca el giu sin meisa.)
Valentina
Mario!!! Eis buca tschien? Battas ussa complet? Lais ti star Mirco!?! (Vul sefar
vitier per liberar Mirco.)

S-VOL 1-1_Negin problem_(sr) y


Negin problem
37
2. act
Berta
(seglia dabot denteren. Metta Mirco dabot en pastuiras.) Aha, tuttina, quel
cheu hai jeu adina suspectau! (Deliberescha el decuors dil proxim temps Hugo.)
Catrina
Sas ti Mario declarar quei?
Mario
(viers Valentina) tiu Mirco ei in stoda cuglienader, in lader fatg si cun pugn!!!
Valentina
Tgei?!?
Sur Giusep (pren la tastga si da plaun, tschent’ella sin meisa, arva ella e trai neuadora in
fasch notas da tchien.) Cheu, ils daners digl enguladetsch sin banca!!! Il dr. Crut
eis ei stau! Neve?
Mirco
Senza miu advocat ditgel jeu buca plaid!
Valentina
Ei quei ver, Mirco? Sun jeu secuglienada aschi fetg en tei?
Mario
(smacc’a Mirco ils mauns pli fetg si dies.) Das ti forsa risposta, ti schelm?!? Nus
vein gie gest observau tei co ti levas sefar ord la puorla cun la preda! (Dat aunc
ina struclada.)
Mirco
Aua! – Gie, igl ei ver! Jeu hai spogliau la banca. Aua! Lai dar mai. Ti rumpas aunc
miu bratsch!
Valentina
Mirco!!! Jeu sun aschi trumpada! (Dat a Mirco in’entuorn las ureglias.)
Sur Giusep Deplorablamein ei quei aunc buca tut ...
Valentina
Tgei vul quei dir?
Sur Giusep Il Mario ed jeu havein mirau empau pli exact quellas jarvas medicinalas cheuen
el depot. Sper igl enguladetsch sin banca ha il dr. Crut aunc marcadau cun
jarvas protegidas e scumandadas. Quei savess custar ad el enzacons onns.
Valentina
(dat a Mirco ina secunda slaffada.) Co has ti è saviu dir a mi manzegnas e
cuglienar mei sin tala moda?
Mirco
Jeu hai supponiu che la polizia vegni buc’ad encurir ils daners gest ella casa
vischina, mobein ch’ella vegni a serrar ton pli spert ils cunfins. Jeu level reparter
ils daners alla staziun en differents caums da bagascha e suenter in – dus meins
fugir ord la tiara. Mo cu jeu hai viu cheu en casa quei detectiv privat, hai jeu
stuiu midar miu plan.
Valentina
E quei cun las jarvas medicinalas?
Mirco
Gie gliez ... quei hai jeu buca vuliu ...
Valentina
Buca vuliu ...? ... Ti,... ti manzaser, ti scroc, ti ...

S-VOL 1-1_Negin problem_(sr) y


Negin problem
38
2. act
Sur Giusep (tenend ils mauns a Diu e mirond encunter tschiel) Bab, perduna ad el, pertgei el
sa buca tgei ch’el fa!
Hugo
(ei denton libers. Sefa impurtonts) gie, lu vess jeu adempliu mia missiun. Il lader
ei a mauns!
Catrina
Tgei... Vossa missiun? Vus essas buca cheu pervia da mei?
Mario
... ni pervia da mei?
Valentina
(viers Mario) na, ti has gie engaschau el pervia da mei, ... ni buc?
Hugo
Na, na! Jeu sun cheu perquei ch’jeu hai survegniu in fax dalla segirada. Ella ha
empermess ina premia da 150’000 francs per la tschaffada dil lader. – Vus
saveis ussa surdar a mi il delinquent.
Berta
Ed jeu survegnel aunc ina part dalla premia!
Catrina
Vossa part haveis gia survegniu da mei!
Valentina
Da mei è!
Mario
Giebein, usssa eis ei finiu, Berta. Empau ei empau! – (Viers Hugo) e quei che
pertucca Vus, signur detectiv: Il signur plevon ed jeu havein pigliau il lumpun.
Ergo vegnin nus ad incassar la premia!
Hugo
Cheu en quella casa sun jeu vegnius ligiaus e serraus en. Perfin fridas hai jeu
survegniu. Jeu sai è tgisar vus pervia da privaziun dalla libertad, sche vus haveis
pli bugen! – La premia s’auda a mi!
Mario
Gliez sas emblidar!
Sur Giusep Jeu creiel che nus prendeien ina decisiun salomonica. Mia proposta ei: 10’000
van ella collecta „per ils paupers da quest mund“ da dunna Caprez. Persuenter
stun jeu vinavon en mia plazza. 20’000 survegn il detectiv Hugo Fravi.
Persuenter sto el surdar ensemen cun Berta il delinquent alla polizia. Cun
100’000 francs paga Mario anavos a mi ses deivets. Jeu vegnel lu a surdar quels
daners medemamein a dunna Caprez per sia collecta. Ils 20’000 francs restonts
survegnan Mario e Valentina per ch’els sappien entscheiver da niev. Ei enzatgi
buca d’accord?
Catrina
(empau irritada) Gie, ... also jeu less dir ...
Mario
(dat el plaid ad ella) ... che ti seigies fetg cuntenta cun quella proposta. Saver
surdar la collecta ed aunc 110’000 francs suren, e quei avon la televisiun ...

S-VOL 1-1_Negin problem_(sr) y


Negin problem
39
2. act
Catrina
(loscha) Gie, sche jeu pondereschel endretg, ei quei nuota aschi mal. –
(Tonsch’il maun al plevon) Jeu selegrel gia ussa sin nossa buna collaboraziun,
signur plevon!
Sur Giusep Il plascher ei era da mia vart, dunna Caprez.
Catrina
Schia, jeu mon ussa a preparar la conferenza da pressa. Mo quei ch’ei
schabegiau cheu tegn jeu per mei. Da quei detg jeu buc plaid. – Adia ensemen
(va).
Hugo
Jeu mon è d’accord cun Vossa proposta. Mo diltut schuber ei quei buc! E
sch’jeu pos tier quels dus cun quellas camischas coluradas, (fa pugn) lu ...! –
Berta, neu e gida. (Trai Mirco per in bratsch) nus mein cun quel cheu tier la
polizia.
Berta
(tschappa Mirco per l’auter bratsch) Cletg el discletg, giugs ella carezia... ni co
ins di a quei! (Meinan naven Mirco.)
Valentina
Ti, Mario. Da tgei deivets ha sur Giusep discurriu cheu anson?
Mario
Jeu, ahm... sas... jeu hai fatg ina gronda tuppadad, Valentina e spiars 100’000
francs cun specular cun aczias. Il Giusep ha vuliu gidar mei. E lu ha ei dau
quellas turbulenzas. Jeu stun mal.
Valentina
Jeu hai è fatg sbagls e seschau en cul Mirco. Mo ussa vegn tut puspei bien. Neu,
lein gl’emprem ir alla conferenza da pressa e lu savein nus sediscuorer
giudlunder. (A sur Giusep) Engraziel zun fetg, signur plevon, quei ei sulettamein
Vies meret!
Mario
(enten bandunar la habitaziun ensemen cun Valentina) jeu enquerel ussa
gl’emprem ina nova plazza da lavur e tut vegn puspei ad esser sco pli baul ...
Sur Giusep (ha denton derschiu ora a sesez in vinars e di viers il publicum) il bien Diu sto ver
sgarscheivel bugen ils sempels carstgauns, schiglioc havess el buca fatg tons da
quels!

TENDA

Sevgein, ils 25-07-2016 | TB

S-VOL 1-1_Negin problem_(sr) y


S-VOL 1-1_Negin problem_(sr) y


Cumedia en treis maletgs da

Armin Vollenweider

(Tetel original: „A verhängnisvolli Nacht“)

Translaziun en romontsch da

Thomas Beer

S-VOL 1-2_Ina notg fatala_(sr) y


Ina notg fatala

1

cumedia en treis maletgs da

Armin Vollenweider

translaziun en romontsch da

Thomas Beer

Persunas

Toni Cahenzli
politicher
Clara Cahenzli
sia dunna
Reto Darnuzer
siu amitg
Silvia Alig
vischina
Renata Giger
canzlista
Martina Casura
schurnalista
Victor Caminada
polizist
Olga La Bouche
ord il millieu
Mario Brutelli
bandit

Cuoz

Ca. 90 minutas

Temps

Temps present

Liug d’acziun

Stiva dils Cahenzlis

S-VOL 1-2_Ina notg fatala_(sr) y


Ina notg fatala

2
Maletg da tribuna

Entrada el funs. Dretg in esch che meina en cuschina, seniester igl esch-
combra. Canapè, puffen, trucca, in grond candalier, ina vasa cun fluras,
maletgs, ulteriurs requisits tenor gust dalla reschia.

Per exempel:

Cuntegn

Sapperlot, tgei notg che quei ei stau! Il president da vischnaunca Toni
Cahenzli ed il gerau Reto Darnuzer sededestan ord lur profunda sien
suenter ina dètga sborgnada. In tec alla ga entscheivan els denton a sminar
tgei ch’els han tut butschaccau ed en tgei smisereivla situaziun ch’els ein
semanevrai. Mo cun agid da Reto seregorda Toni dils deivets ch’el ha fatg
sin quen dalla vischnaunca. La reputaziun da Toni, che candidescha sco
deputau dil Cussegl grond, entscheiv’a scardalir pir e pir. Quei tonpli che
la polizia entscheiv’a far certas retschercas e ch’ina schurnalista ei ad el
permanentamein sils calcogns. Penibla vegn la situaziun cunzun cu la
saltunza Olga dil “Paradiso erotico” vul exnum secasar tier Toni! Co duei
el declarar tut quei a sia dunna?
esch-
combra
trucca
scaffa
esch-
casa
esch-
cuschina

S-VOL 1-2_Ina notg fatala_(sr) y


Ina notg fatala / 1. maletg

3
1. maletg

1. scena
Clara, Toni
(Toni schai sin canapè. Igl ei evident ch’el ei staus alcoholisaus. Runca. La camischa ei buca en las
caultschas, la gravatta ei snuada, il vestgiu ei tschufs.)
Clara:
(vegn ord cuschina) Toni! (scrola el dètg rubiestiamein) he Toni, leva!
Toni:
Hmmm …. (runca vinavon)
Clara:
Quei para puspei inaga dad esser stau ina liunga sesida da suprastonza. – Per l’amur da
Diu, co ti toffas d’alcohol! He, Toni! (dat in’entuorn las ureglias) quei ei gie mender
ch’in container da butteglias, buah! En quei tuffien entscheivan mias fluras aunc a schar
pender. (Derscha cultem da fluras ella vasa sin meisa). (Levgiada) quellas fussen
puspei ametsch…. Ussa vegn la part pli hanada. (Grescha e scrola siu um)
Tooonniiii!!!!
Toni:
Hmmmmm …
Clara:
(vegn pli massiva) So, ti smarschun, ussa fai e leva zacu!
Toni:
(sededesta plaunsiu, aunc tut dormulents) ha, nua sun jeu? (dat in griu dalla tema e
seglia dabot en pei) uahh, in spért!
Clara:
(dat ina brava scurlada) gie gie, pli probabel, jeu sun… tia dunna!
Toni:
Gliez vai jeu bunamein sminau!
Clara:
(smanatschond cun in’entuorn las ureglias) sche ti calas inaga cun quei, maltschec che
ti eis in! Igl ei vargau las nov. Mir’inaga co ti vesas ô. Nua pomai eis è staus ier suenter
la sesida?
Toni:
Jeu? Ehmm … jeu crei a casa tier Reto! Vein aunc … (studegia) ehmm … dau in jass!
Clara:
E pigliau si leu ina tala purgina?
Toni:
Buca sevila, ei tonscha schon sche jeu vesel tei dubel!
Clara:
He he, mo empau garmadi. Ti toffas gie pir ch’ina brauaria che ha fusiunau cun ina
destillaria.
Toni:
Di nuot, jeu quetel che jeu hagi era in magun sc’ina sadiala da piertg!
Clara:
Tgi ha aunc dau jass cun vus?
Toni:
Mo il Reto ed jeu.
Carla:
(en tun da beffa) tgei jass veis vus lu è dau … en dus?
Toni:
(en perfetg) oh tgei matei, in … ahm … (dabot) Peter ei aunc staus! Nus havein dau
„Bandur“! Ni tuttina in „Tgau-Sepp“? – Ohhh … miu tgau!

S-VOL 1-2_Ina notg fatala_(sr) y


Ina notg fatala / 1. maletg

4
Clara:
Aha, in Bandur … gie, e cu eis vegnius a casa?
Toni:
Fai aschi bien, Clara! Buca damonda mei da quels pigns detagls. Il principal ei gie che
jeu sun cheu, ni?
Clara:
Gie, silmeins corporalmein. Spirtalmein ei aunc tut nebliu.
Toni:
Ni forsa aunc gnanc gliez.
Clara:
Schia, jeu mon a far in caffè. Quel scrola tei speronza empau ord la sien. (Enten ir on
cuschina) che vus umens steis adina ir a beiber en quella moda!

2. scena
Toni, Reto
Reto:
(catscha plaunsiu siu tgau davos il pusal dil canapè orasi. Vesa ora pressapauc aschi
mal sco Toni.) Toni!
Toni:
(dat in griu dalla tema) ahhh… uei, giavalen, danunder vegnas è ti?
Reto:
Directamein da miu plaz da durmir. Jeu hai maniu cheu davos.
Toni:
Pertgei leu davos? Ha tia dunna smenau giado tei?
Reto:
Na, pertgei? Ti eras gie è cun mei!
Toni:
Nua sun jeu staus ensemen cun tei?
Reto:
Ussa fai buc aschia! (Vesend che Toni mira da nunsavend) sas propi buca nua?
Toni:
Na, buc idea! Mia dunna ha è gia dumandau mei. Mo jeu seregordel da nuot. Miu tgau
ei sco sufflaus ora.
Reto:
Gie, gliez sent’jeu. Gl’emprem essan nus stai vi ella Cruna. Suenter has ti dispet vuliu ir
cheu giu el “Paradiso erotico”. Mo ti eras pli blaus ch’in izun ch’il manischunz da taxi
ha gnanc schau seser nus en siu auto. Lu has ti dispet vuliu ir tez cugl auto. Per buc
schar ir tei persuls sun jeu numdadiu è vegnius cun tei. Sper il parcadi dalla Posta
fageva la polizia controlla. Zacarment, 3,1 promils has giu!
Toni:
(segl’en pei, tegn siu tgau) ouu, miu tgau! (Enquera nervusamein els sacs da siu
tschiep) Miu bigliet! … Nu’ei miu bigliet? Ti bien Diu!
Reto:
Na, lez ha buc el, mo la polizia.
Toni:
La polizia, mia lubientscha dad ir cun auto! (Nervus) pertgei pren lezza quella da mei?
Gie, mo …. Pertgei has ti buca menau igl auto? Jeu drovel gie miu bigliet. Ti vevas
franc pli pauc che jeu.
Reto:
Gie, gliez constat. Mo 2,9 promils! Il miu han ei è gest teniu.
Toni:
Omisdus bigliets ein naven!? Tgei ha quei polizist manegiau da quei?

S-VOL 1-2_Ina notg fatala_(sr) y


Ina notg fatala / 1. maletg

5
Reto:
Cu il polizist ha aviert la porta eis ti gest cupitgaus ord igl auto. El ha dumandau sche ti
seigies stuorns e ti has griu: “Na, mo mirei, jeu sai scher giun plaun senza setener!”
Toni:
Quei astga buc esser ver! (Cun encurir il bigliet dad ir cun auto ha el aviert sia buorsa.)
E nu’ein mes raps? Mia buorsa ei vita!
Reto:
Daners vein ni ti jeu negins pli. Persuenter in pulit deivet.
Toni:
(grescha, mo tegn beinspert siu tgau che fa dolurs) deivet?!? Jeu?!? Tier tgi?
Reto:
Tiel “Paradiso erotico”.
Toni:
O quels dus piers vegnan bein buc ad haver custau varga melli francs!
Reto:
Na, ils piers buc, denton il schampagner ed il service. E suenter has aunc entschiet a dar
Poker!
Toni:
(malcartent) Poker?!? Mo jeu sai gie gnanc dar Poker!
Reto:
Gie, perquei has ussa era deivets!
Toni:
Ah, ti raquentas paulas, quei crei jeu buc! (enquera nervusamein ed anfla in cedel en
sia buorsa) tgei!!! (Sesa schoccaus) 43'650 francs! Buna sera! Tut quei hai jeu
sfarlatau?
Reto:
Na, 65'000! In ton has gest pagau bar.
Toni:
Pagau bar, battas! Jeu vevel tonaton buca varga 20'000 francs en sac!
Reto:
Bein bein, ti vevas tut ils daners d’indemnisaziun da tes consuprastonts cun tei. Quels
vessess ti da reparter oz.
Toni:
(seglia danovamein en pei, tegn denton siu tgau e sesa puspei) Gliez constat. … Ouuuu,
jeu crei che mia cavazza sefendi gleiti. Jeu drovel exnum ina tabletta encunter mal il
tgau!
Reto:
Gliez schess jeu era buca na! Miu tgau dola era pir che sch’jeu vess survegniu fridas
l’entira notg.
Toni:
(trai ina scatla ord il truchet dil puffen e tonsch’a Reto ina tabletta.) Cheu, quei ei ina
speciala per tractaments da corps cavortgs.
Reto:
Engraziel. (Metta la tabletta en bucca e laguota ella ensemen cun l’aua ord la vasa da
flurs sin meisa.) Buahhh, tgei tarladiu!!! Pir ch’il schampagner el “Paradiso erotico”.
Toni:
(dat in’egliada sin la scatla cun las tablettas, pren lu ina tabletta ord in’autra scatla.)
Jeu prendel pli bugen ina da quellas cheu. Ti has pudiu tier ina che schubregi’atras la
beglia!
Reto:
Gliez ei è tuttina. Cun miu mal il tgau vegness jeu tuttina buca da stuclar oz la massa!
Toni:
Che ti stos adina patertgar aschi sgarscheivel positiv. Ponderescha plitost co nus vegnin
puspei tier nossas lubientschas dad ir cun auto!
Reto:
Quei ei tegn jeu buc il problem il pli urgent.

S-VOL 1-2_Ina notg fatala_(sr) y